Irekia Eusko Jaurlaritza - Gobierno Vasco :: EHAA xedapena 201904705\nGaiak: ORGANIZAZIOA; ASISTENTZIA-ZENTROAK; OSASUNA; OSASUN-ZENTROAK; OSASUN-ZENTROAK; OSASUN-ZERBITZUAK; OSPITALE-UNITATEAK; SORKUNTZA\nHurrenkenaren zenbakia: 201904705\nAdministrazio Kontseiluak kudeaketa klinikoko unitateen arautzearen inguruan 2012ko maiatzaren 23an hartutako Erabakiak aukera eman zuen pazienteen premietara orientatuago leudekeen asistentzia-zerbitzuen antolaketa modu berriak sartzeko, asistentzia-integrazioaren testuinguruan.\nErabakia hartu zenetik bildutako esperientzia dela eta, zenbait aldagai sartzea komeni da, batez ere, bi erakunde edo gehiagoaren baliabideak batzen dituzten kudeaketa-unitateak direnean. Horrelakoetan, egin beharreko antolaketa-aldaketa hain da handia, administrazio-kontseiluak hartu behar baitu eraketa-erabakia, erakunde sanitario integratuak (aurrerantzean, ESI) sortzearen edo aldatzearen ardura duen erakundea den aldetik. Beraz, administrazio-kontseilua arduratuko da erakunde bateginen izenak eta zuzendaritza- nahiz kudeaketa-organoen funtzioak egokitzeaz, Osakidetza-Euskal osasun zerbitzua ente publikoaren erakunde sanitario integratuei buruzko uztailaren 3ko 100/2018 Dekretuaren azken xedapenetako hirugarrenari jarraikiz.\nHalaber, erakunde baten edo gehiagoren unitateak eta/edo zerbitzuak batzen dituzten kudeaketa klinikoko unitateak sortuta, komeni da koordinazio-batzorde bat sortzea, kudeaketa-zuzendaritzek, erakunde sanitarioen asistentzia-zuzendaritzek eta unitateburuak osatua, bere barnean koordinazioa eraginkorragoa izan dadin.\nBi lehen mailako arretako unitate eta/edo etengabeko arretako gune edo gehiagoz osatutako kudeaketa klinikoko unitateak eratzeko aukerak handitu dira.\nAzkenik, erabakiaren aplikazio-eremuan, zentro lotuak aipatzen dira orain.\nMaiatzaren 23ko erabakian egindako aldaketak puntualak badira ere, segurtasun juridikoaren printzipioa aplikatuta, erabaki berri bat onartu behar da, aurrekoa ordezkatu eta mahaigaineratutako aldaketak barne hartuko dituena.\nHori dela eta, eta zuzendari nagusiaren proposamenez, Osakidetza-Euskal osasun zerbitzua Ente Publikoko Administrazio Kontseiluak honako hau\n1.– Erabaki honen xedea kudeaketa klinikoko unitateen eraketa arautzea da, baita unitate horien egitura eta funtzionamendua arautzea ere.\n2.– Osakidetza-Euskal osasun zerbitzua Ente Publikoaren zerbitzu-erakunde guztietan aplikatuko da, baita horiei lotuta dauden zentroetan ere.\n2. artikulua.– Kudeaketa klinikoko unitatearen definizioa.\n1.– Kudeaketa klinikoko unitatea kudeaketa klinikoa gauzatzen duen egitura da eta, nortasun juridikorik izan gabe, hari esleitutako giza baliabideak eta baliabide materialak hartzen ditu barnean, praktika kliniko integratuaren ereduaren araberako arreta sanitarioa emateko.\n2.– Kudeaketa klinikoko unitateak zerbitzu-erakundeetako ezaugarriak aintzat hartuz eta zerbitzuaren autonomia-, eraginkortasun-, efizientzia- eta kalitate-irizpideen arabera antolatzen dira.\n3.– Kudeaketa klinikoko unitateek haien edo beste zerbitzu-erakunde batzuen zerbitzu edo unitate osoak har ditzakete barnean. Unitate edo zerbitzu jakin bati atxikitako baliabideak ere barne har ditzakete, unitate edo zerbitzu osoa barne hartu gabe.\n4.– Ezaugarrien arabera, bi lehen mailako arretako unitate eta/edo etengabeko arretako gune edo gehiagoz osatutako kudeaketa klinikoko unitateak eratu ahal izango dira.\n3. artikulua.– Kudeaketa klinikoko unitatearen eraketa.\n1.– Zerbitzu-erakunde bakar bati eragingo dioten kudeaketa klinikoko unitateak Osakidetza-Euskal osasun zerbitzuko zuzendari nagusiaren ebazpenaren bidez eratuko dira.\nZerbitzu-erakunde bati baino gehiagori lotutako kudeaketa klinikoko unitateak Osakidetza-Euskal osasun zerbitzuaren Administrazio Kontseiluaren erabakiaren bidez eratuko dira, eragindako zerbitzu-erakundeetako zuzendari-kudeatzailearen hala proposatu, eta Osakidetza-Euskal osasun zerbitzuko zuzendari nagusiak bideratuta.\n2.– Eratzeko ekimena profesional interesdunengandik edo zerbitzu-erakunde interesduneko zuzendari-kudeatzailearengandik sortu ahal izango da.\n3.– Kudeaketa klinikoko unitateak eratzeko proposamenak honako hau hartu beharko du barne nahitaez:\n– Proposatzen den zerbitzu-zorroa.\n– Barne hartutako asistentzia-prozesuen zerrenda.\n– Unitatean aurreikusitako paziente/jarduera bolumena.\n– Pazienteentzako abantailak eta desabantailak.\n– Eragindako zerbitzu-erakundearentzako abantailak eta desabantailak.\n– Proposatzen den unitate-antolaketa.\n– Martxan jartzearen ondoriozko kostuak.\n– Jarraipena egiteko eta ebaluatzeko aukera emango duen informazio-sistema.\n4.– Kudeaketa Klinikoko Unitateak dagokion zerbitzu-erakundearen zuzendari-kudeatzailearen mendekoak izango dira, maila organikoari eta funtzionalari dagokienez. Unitateak zerbitzu-erakunde bateko baino gehiagoko baliabideak hartzen baditu, unitatea eratzeko erabakiak xedatuko du haren mendetasuna zein izango den organikoki eta funtzionalki.\n5.– Kudeaketa klinikoko unitateak formalki eratuta egongo dira kudeaketa klinikoaren lehen erabakia formalizatzen denean.\n4. artikulua.– Kudeaketa klinikoaren erabakia.\n1.– Kudeaketa klinikoaren erabakia, kudeaketa klinikoko unitatearen izenean, unitate horren arduradunak eta kasuan kasuko zerbitzu-erakundeko zuzendari-kudeatzaileak sinatutako agiria da eta bi alderdiek hartutako konpromisoak jasotzen ditu. Kudeaketa Klinikoko Unitateek (KKU) erakunde bati baino gehiagori eragiten dienean, eragindako erakundeetako kudeaketako zuzendaritzek sinatuko dute erabakia, eta mendetasun funtzionala zein Kudeaketako Zuzendaritzari esleitzen zaion zehaztuko da. Mendetasuna, unitatea eratzeko inguruabarren arabera, partekatua izan ahalko da.\n2.– Kudeaketa klinikoaren erabakiak herritarrei arreta sanitario integrala eta kalitatezkoa bermatzea izango du xede, esleitutako baliabideen kudeaketa efizientearen esparruan.\n3.– Kudeaketa klinikoaren erabakiak honakoa ezarriko du urteko ekitaldi bakoitzean:\na) Osasun-, asistentzia-, prestakuntza-, irakaskuntza-, ikerketa- eta berrikuntza-helburuak, eta bestelakoak, zerbitzu-erakundearen erabaki-programarekin bat etorriz.\nb) Indarraldirako esleitutako giza baliabideak, baliabide materialak eta teknologikoak.\nc) Unitateko diru-sarreren eta gastuen aurrekontua.\nd) Kudeaketa klinikoaren erabakia ebaluatzeko adierazleak, baliabideak, irizpideak eta metodologia.\ne) Kasuan-kasuan aurreikusitako pizgarriak banatzeko irizpideak eta mekanismoak.\nf) Erabakia indargabetzeko arrazoiak.\n4.– Erabakiak ESIko zuzendaritzak emandako deszentralizazio- eta autonomia-gradua esplizituki zehaztuko du.\n5.– Kudeaketa klinikoaren erabakiak unitatea osatzen duten pertsonei pizgarriak emateko metodologia jasoko du, betiere lortutako banakako eta taldeko helburuen arabera.\n6.– Kudeaketa klinikoaren erabakia urtero ebaluatuko da, hurrengo urteko lehen seihilekoan, adierazitako helburuen betetze-maila zehazteko. Nork egingo du ebaluazioa:\n– Zerbitzu-erakundeko kudeaketa-zuzendaritzak, ESI bakarreko kudeaketa klinikoko unitatea denean.\n– Erabaki honen 8. artikuluak aipatzen duen koordinazio-batzordeak, kudeaketa klinikoko unitateak barnean hartzen baditu ESI bat baino gehiagoko unitateak eta/edo zerbitzuak.\nLehenengo kasuan, Osakidetzako zuzendari nagusiari jakinaraziko zaio ebaluazioaren emaitza. Bigarren kasuan, berriz, Osakidetza-Euskal osasun zerbitzuaren Administrazio Kontseiluari.\n5. artikulua.– Kudeaketa Klinikoko Unitateak kudeatzeko organoak.\nHonako hauek dira Kudeaketa Klinikoko Unitateak kudeatzeko organoak:\n– Kudeaketa Unitateko arduraduna.\n– Unitateko Zuzendaritza Batzordea.\n6. artikulua.– Kudeaketa Unitateko arduraduna.\n1.– Kudeaketa Unitateko arduraduna izendatuko da:\na) Kudeaketa klinikoko unitateetarako, unitate horren eremua zerbitzu-erakunde bat denean. Zerbitzu-erakundeko zuzendari-kudeatzaileak izendatuko du arduraduna izendapen askeko prozeduraren bidez, lanpostuaren profila eta dagokion unitatearen arabera bete beharko diren konpetentziak eta trebetasunak zehaztuko dituen deialdi publikoa egin ostean.\nb) Zerbitzu-erakunde bati baino gehiagori lotutako kudeaketa klinikoko unitateetarako. Osakidetza-Euskal osasun zerbitzuko Ente Publikoko zuzendari nagusiak izendatuko du arduraduna izendapen askeko prozeduraren bidez, lanpostuaren profila eta dagokion unitatearen arabera bete beharko diren konpetentziak eta trebetasunak zehaztuko dituen deialdi publikoa egin ostean.\nDeialdiak berdintasun-, merezimendu-, gaitasun- eta publikotasun-printzipioak errespetatu beharko ditu eta izangaiak baloratzerakoan aurkeztutako kudeaketa-proiektua eta alegatutako merezimenduak aztertu eta ebaluatu beharko dira.\n2.– Unitateko arduradunak, dagokion asistentzia-jardueraz gain, eginkizun hauek izango ditu:\na) Unitateak gauzatuko duen jarduera antolatzea eta kudeatzea, asistentziari, ekonomiari eta administrazioari dagokienez. Hura izango da solaskidea dagokion ESIko kudeaketa-zuzendaritzaren aurrean.\nb) Kudeaketa klinikoaren erabakiaren proposamena egitea, inplikatuta dauden profesional asistentzialen lankidetzarekin, eta zerbitzu-erakundeak sinatutako erabaki-programarekiko koherentea izanik.\nc) Kudeaketa klinikoaren erabakia sinatzea dagokion ESIko kudeaketa-zuzendaritzarekin.\nd) Hierarkian goian dagoen pertsona gisa, unitateko pertsonal guztiaren buruzagi izatea, beste organo batzuei esleitu gabeko eginkizunak betez.\ne) Unitateko Zuzendaritza Batzordeko buru izatea.\nf) Informazio-sistema eraginkorra ezartzea eta kudeatzea.\ng) Lortutako emaitzak neurtu ahal izateko ebaluazio-sistema bat ezartzea eta kudeatzea.\nh) Funtzionamendu-arauak ezartzea, edo, bestela, artatzeko estandarrak hobetzea xede duten beste edozein neurri.\ni) Erabakiak hartzen parte hartzea, betiere unitateko jarduketa-esparrutik kanpo pazienteak bideratzea ekartzen badute, kudeaketa erabakian hitzartutako helburuak lortzeko asmoz.\nj) Unitateak irakaskuntza- eta ikerketa-arloan gauzatu beharreko jarduerak kudeatzea. Jarduera horiek Zuzendaritza Batzordeak onartuko ditu.\nk) Unitateko profesionalen ekimenak sustatzea, betiere kudeaketa klinikoaren erabakia hobetzen badute.\nl) Unitatean hutsik dauden lanpostuak betetzeko profil eta baldintza egokienak proposatzea kudeaketa-zuzendaritzari, txosten arrazoituaren bidez.\nm) ESIko kudeaketa-zuzendaritzari kudeaketa klinikoaren erabakian aurreikusitako jarduera gauzatzeko behar den pertsonal-esleipena proposatzea, arrazoiak emanez.\nn) Unitateko ordutegiak eta txandak antolatzea, erakundearen irizpideekin bat, kudeaketa klinikoaren erabakian aurreikusitako jarduera garatzeko helburuarekin.\nñ) Unitateko kideen baimenak eta lizentziak onartzea, erakundearen irizpideen arabera.\no) Unitateko pertsona guztien jarduera koordinatzea.\np) Kudeaketa-zuzendaritzari proposatzea unitaterako ondasunak eta zerbitzuak kontrata ditzala, indarrean dagoen araudiarekin eta aurrekontu erabilgarriarekin bat etorriz.\nq) Beste unitate edo zerbitzu batzuekin lankidetzarako harremanak ezartzea, unitateen eraginkortasuna eta efizientzia hobetzeko eta erabiltzaileak asebetetzeko.\n3.– Kudeaketa klinikoko unitateko arduraduna lankidetza estuan arituko da funtzionalki mende dagoen zentroetako asistentzia-zuzendaritzekin, Osakidetza-Euskal osasun zerbitzua ente publikoaren erakunde sanitario integratuei buruzko uztailaren 3ko 100/2018 Dekretuak xedatzen dizkien funtzioak garatzen laguntzeko.\n7. artikulua.– Zuzendaritza Batzordea.\n1.– Kudeaketa klinikoko unitate bakoitzak Zuzendaritza Batzorde bat izango du, unitateko jarduera/helburuen aholkularitza-, plangintza- eta jarraipen-funtzioak egingo dituena.\n2.– Zuzendaritza Batzordeko kideak honako hauek izango dira:\na) Unitateko arduraduna, zeina presidentea izango baita.\nb) Batzordekide bat edo bi, unitatean egingo diren prozesu nagusien koordinatzaileen artean izendatuko dira.\nc) Batzordekide bat edo bi, unitateko profesionalen artean izendatuko dituzte profesionalek beraiek.\nd) Erizain profila duen batzordekide bat izendatuko da. Unitateko profesionaletako bat izango da eta, egonez gero, unitateko erizaintzako hierarkian goian dagoena izango da.\n3.– Idazkari lanak egingo ditu ESIko kudeaketa-zuzendaritzak izendatutako batzordekide batek, Giza Baliabideen arlotik edo Ekonomia eta Finantza Zuzendaritzako arlotik etorriko da.\n4.– Erakundeko zuzendari-kudeatzaileak bi urterako izendatuko ditu batzordekideak eta berriz hautatu ahal izango dira.\n5.– Honako hauek dira Zuzendaritza Batzordearen egitekoak:\na) Batzordearen funtzionamendu-araudia onartzea.\nb) Unitateko funtzionamendu-prozedurak onartzea.\nc) Irakaskuntza- eta ikerketa-arloan proposatutako ekintzak onartzea.\nd) Kudeaketa klinikoaren erabakia onartu, jarraitu eta ebaluatzea.\ne) Unitateko arduradunari mahaigaineratzen zaizkion alderdi guztien inguruan aholku ematea.\n8. artikulua.– Koordinazio-batzordea.\n1.– ESI bat baino gehiagoko unitateak eta/edo zerbitzuak barne hartzen dituzten kudeaketa klinikoko unitateen kasuan, koordinazio-batzorde bat formalizatuko da, kasuan kasuko kudeaketa-zuzendaritzek, asistentzia-zuzendaritzek (ESIetako medikoa, arreta integratukoa eta erizaintzakoa) eta kudeaketa klinikoko unitateburuak osatua.\n2.– Batzordea hilero bilduko da eta honako zeregin hauek izango ditu:\na) Asistentzia-ibilbide eta -protokoloen jarraipena egitea, betiere horien izaera transbertsala dela-eta eragindako ESIetako profesionalen lankidetza behar denean.\nb) Eragindako ESIetako profesionalen partaidetza eta/edo koordinazioa behar duten batzorde kliniko-asistentzialak bermatzea.\nc) Kudeaketa klinikoaren erabakia ebaluatzea.\nVitoria-Gasteiz, 2019ko uztailaren 23a.\n1306/2019 EBAZPENA, urriaren 11koa, Osakidetza-Euskal osasun zerbitzuko zuzendari nagusiarena. Horren bidez izendatzen da Gipuzkoako Erradioterapia, Onkologia Mediko eta Onkohematologiako Kudeaketa Klinikoko unitateburu lanpostua izendapen askez betetzeko…\n1126/2019 EBAZPENA, irailaren 3koa, Osakidetza-Euskal osasun zerbitzuko zuzendari nagusiarena. Horren bidez izendatzen da Gipuzkoako Erradioterapia, Onkologia Mediko eta Onkohematologiako Kudeaketa Klinikoko unitateburuaren lanpostua izendapen askez betetzeko…\n1044/2019 EBAZPENA, uztailaren 12koa, Osakidetza-Euskal osasun zerbitzuko zuzendari nagusiarena. Honen bidez, Isabel Alonso Durana andreari esleitzen zaizkio Osakidetza-Euskal osasun zerbitzuaren Irakaskuntza Unitateari dagozkion prestakuntza sanitario espezializatuko…


argazki kamerak timeline | Timetoast timelines\nBy Maitane Miguel\nMende honen hasieran, argazki komertziala azkar hazi zen eta zuri-beltzean egindako aldaketa asko aldatu zuen prozedura oso korapilatsuetarako denbora eta trebetasuna falta zuten guztiei bidea eman zieten. 1907an lehen kolore komertzialeko material komertzialak publiko zabalaren esku jarri ziren.\nZilarrezko konposatu batzuen argi sentikortasuna, batez ere zilar nitratoa eta kloruroa, ezaguna zen jadanik Thomas eta Humphry Davy zientzialari britainiarrek XVIII. Mendearen amaieran argazki irudiak lortzeko esperimentuak hasi. Zilarrezko kloruro estalitako papera erabiliz margolanen, hostoen silueten eta giza profilen irudiak sortzea lortu zuten.\nZuri-beltzeko argazkien eraginkortasuna areagotzeko esperimentu horiek egiten ari ziren bitartean, aurretiazko ahaleginak egin ziren kolore naturaleko objektuen irudiak lortzeko, eta horretarako emultsioz estalitako plakak erabili ziren.\nKamera erreflexuak, SLR (Single Lens Reflex) eta TLR (Twin Lens Reflex), bisorean argazkia ateratzeko eszena islatzen duten ispiluekin hornituta daude. Lente bikoitzeko erreflexua kameraren goialdean kokatutako beirazko izoztutako pantaila horizontal batez osatutako bisorea duen kaxa formakoa da.\n1884 egin zuten lehenengo pelicula tira formetan eta fotografo askok imteresatu ziren\nHau Mamut ganbera deiturikoa da,\nmunduko kamera handiena.\n1900. urtean Estatu Batuetan eraiki zen,\neta bere pisua gutxi gorabehera 450 kilo zen.\nBeirazko plaken neurria 130 X 240 cm-koa zen.\nlehenengo argaski kamera\nLehenengo kamera izan sen eginda egurres eta charles sortu suen. Kamera beltza zen gela batean segoen zulo bat orma atean eta hori zen argi gustia .\nIrudiak digitalizatzeko eskanerrak eta bideo seinaleak digital bihurtzeko kontzeptuak fotograma finkoak hartzearen kontzeptua baino lehenagokoak dira, horrela, sentsore diskretuen elementu batzuen seinaleak digitalizatzeko.\nHelburu berdinak erabiltzea ahalbidetzeko, desberdinak dira, argazki-filmean azaldu beharrean, irudi-sentsore batean egiten dutenak.


Erabiltzeko eta itzultzeko baldintzak. – Real Club Tenis de San Sebastián\nErabiltzeko eta itzultzeko baldintzak\nDokumentu honek, bertan aipatutako dokumentuarekin batera, web orri honen erabilera eta bartako produktuen erosketa arautzeko baldintzak ezartzen ditu (aurrerantzean, “baldintzak”).\nWeb orri hau erabili aurretik Baldintzak arretaz irakurtzeko eskatzen dizugu. Web orri hau erabiltzean edo honen bidez eskaera bat egitean, Baldintza hauekin lotuta geratzea onartzen duzu, beraz, Baldintza guztiekin ados ez bazaude, ez duzu web orri hau erabili behar.\nBaldintza horiek alda litezke. Zuen erantzunkizuna da aldian-aldian irakuntzea, izan ere, webgunea erabiltzeko edo kontratua egiteko unean indarrean dauden baldintzak (aurrerago zehatuko den bezala) aplikagarriak izango zaizkio.\nWeb orri honek izen hau du: Real Club de Tenis de San Sebastián. IFK: G20037685, Eduardo Chillida pasealekua9, 20008, Donostia, Gipuzkoa.\n3-ZURE DATUAK ETA WEB ORRI HONETARA EGINDAKO BISITAK\nZuri buruz ematen diguzun informazioa eta datu pertsonalak pribatutasun politikan ezarritakoaren arabera tratatuko dira. Web orri hau erabiltzean, baimena ematen duzu informazio eta datu horiek tratatzeko, eta adierazten duzu ematen diguzun informazio eta datu guztiak egiazkoak direla eta bat datozela errealitatearekin.\n4-GURE WEB ORRIAREN ERABILERA.\nWeb orri hau erabiltzen eta horren bidez eskaerak egitean, konpromiso hauek harzten dituzu:\n– Webgune hau soilik erabiltzea legez baliozkoak diren kontsultak edo eskaerak egiteko.\n– Eskaera faltsurik edo iruzurrezkorik ez egitea. Era horretako eskaera egiten bada, baimena izango dugu, eskaera hori deuseztatzeko eta dagokion agintariei horren berri emateko.\n– Helbide elektronikoa, posta helbidea eta/edo harremenetarako beste datu batzuk ematea, egiazkoak eta zehatzak.\nEra berean, onartzen dut informazio hau erabili ahal izango dugula zurekin harremanetan jartzeko, eta beharrezko bada gure pribatutasun politika ikusi. Behar dugun informazio guztia ematen ez badiguzu, ezin izango dugu zure eskaera bideratu. Web orri honen bidez eskara bat egiten duzunean , 18 urtetik gorakoa zarela eta kontratuak egiteko legezko gaitasuna duzula aitortzen duzu.\n5- ZERBITZUAREN ERABILGARRITASUNA.\nWeb orri honen bidez eskatzen diren artikuluak Espaniara (penintsula) bakarrik bidal daitezke.\n6- KONTRATUA EGITEA.\nBaldintza hauetan jasotako informazioa eta web orri honetan jasotako xehetasunak ez dira salmenta eskaintza bat, kontratatzeko gonbidapen bat baizik. Ez da kontraturik egongo zure eta gure artean produktuen inguruan, harik eta zure eskaera berariaz onartu arte. Zure eskaintza onartzen ez bada eta jada zure kontuan zordunketaren bat egin bada, horren zenbatekoa osorik itzuliko zaizu. Eskaera bat egiteko, online erosteko prozedura jarraitu beharko duzu. Horren ostean, mezu elektroniko bat jasoko duzu, zure eskaera jaso dugula adierzteko. Kontuan izan horrek ez duela esan nahi zure eskaera onartu denik, produktu bat edo gehiago erosteko egiten diguzun eskaera baita. Eskaera guztuiak gure onarpenaren mende daude, eta posta elektroniko baten bidez emango dizugu horren berri, produktua bidaltzen ari garela berresteko. Zure eta gure artean produktu bat erosteko kontratua bidaltzearen berrespena bidaltzen dugunean baino ez da formalizatuko. Bidalketaren berrespenean zerrendatutako produktuak soilik izango dira kontratuaren xede, Ez gara eskaturiko produkturik hornitzera behartuta egongo, produktu horren bidalketa berretsi arte.\n7. PRODUKTUEN ERABILGARRITASUNA\nProduktuen eskaera guztiak produktuen eskuragarritasunaren mende daude. Ildo horretan, produktuen horniduran zailtasunak sortzen badira edo stockean gauzarik geratzen ez bada, produktua noiz izango den eskuragarri jakinaraziko dizugu, eta, nahi izanez gero, ordaindu duzun edozein kopuru itzultzeko eskatu ahal izango dizugu.\n8. ESKAERA BAT IZAPIDETZEARI UKO EGITEA\nWeb orri honetatik edozein produktu, material edo eduki edozein unetan kentzeko edo aldatzeko eskubidea gordetzen dugu. Nahiz eta ahal dugun guztia egingo dugun eskaera guztiak izapidetzeko, salbuespenezko zirkunstantziak gerta daitezke, eskaeraren berrespena bidali ondoren eskaeraren baten izapidetzea ukatzera behartzen gaituztenak. Hori dela eta, edozein unetan egiteko eskubidea izango dugu, gure diskrezio hutsez.\nEz dugu zure edo hirugarrenen aurrean erantzukizunik izango web-orri honetatik edozein produktu kentzeagatik, produktu hori saldu den ala ez alde batera utzita, web-orriko edozein material edo eduki kentzeagatik edo eskaera bat izapidetzeari uko egiteagatik eskaeraren berrespena bidali ondoren.\nAurreko 7. klausulan produktuen erabilgarritasunari buruz ezarritakoa alde batera utzi gabe, eta aparteko zirkunstantziarik gertatzen ez bada, bidalketa-berrespen bakoitzean zerrendatutako produktuak biltzen dituen eskaera bidaltzen saiatuko gara bidalketa-berrespenean agertzen den entrega-data baino lehen edo, entrega-datarik zehazten ez bada, gehienez 15 eguneko epean, bidalketa-berrespenaren datatik zenbatzen hasita.\nHala ere, atzerapenak gerta daitezke honako arrazoi hauengatik:\nEzusteko inguruabarrak; edo\nArrazoiren batengatik ezin badugu entrega-data bete, horren berri emango dizugu, eta erosketarekin aurrera jarraitzeko aukera emango dizugu, entrega-data berria ezarriz, edo, bestela, eskaera ezeztatzeko, ordaindutako prezio osoa itzulita. Nolanahi ere, kontuan izan larunbatetan eta igandeetan ez dugula entregarik egiten.\nBaldintza hauen ondorioetarako, ulertuko da entrega egin dela edo eskaera hitzartutako entrega-helbidean jaso dela sinatzeko unean.\n10. ENTREGATZEKO EZINTASUNA\nBi saialdi egin ondoren ezinezkoa izango balitz zure eskaera entregatzea, ohar bat utziko dizugu zure eskaera non dagoen eta nola jaso behar duzun adieraziz. Hitzartutako orduan eskaera entregatzeko lekuan ez bazaude, garraio-enpresarekin harremanetan jartzeko eskatzen dizugu, beste egun batean entregatzea adosteko.\nZure eskaera entregatzeko prest dagoenetik 15 egun igaro ondoren, eskaera ez bada eman guri egotz ezin dakigukeen arrazoiren batengatik, ulertuko dugu kontratuan atzera egin nahi duzula, eta ebatzitzat joko dugu. Kontratua suntsiaraztearen ondorioz, ahalik eta lasterren itzuliko dizugu produktu horiengatik ordaindutako prezioa, eta, nolanahi ere, gehienez ere 30 eguneko epean, kontratua suntsiarazitzat jotzen dugun egunetik zenbatzen hasita. Kasu horietan, baimena izango dugu bidalketaren eta kontratua suntsiaraztearen ondoriozko garraio-kostuak zuri kobratzeko .\n11. PRODUKTUEN ARRISKUAREN ETA JABETZAREN TRANSMISIOA\nProduktuen arriskuak entregatzen diren unetik aurrera zure kargura izango dira.\nZuk erosiko duzu produktuen jabetza, horiei dagozkien zenbateko guztien ordainketa osoa jasotzen dugunean, bidalketa-gastuak barne, edo entregatzeko unean (aurreko 9. klausulan jasotako definizioaren arabera), baldin eta ordainketa geroago egiten bada.\nProduktu bakoitzaren prezioa gure web orrian unean-unean ezarritakoa izango da, akats nabarmenen kasuan izan ezik. Orrialdean agertzen diren prezio guztiak zuzenak direla ziurtatzen saiatzen garen arren, erroreak gerta daitezke.\nAgindu dituzun produktuetako baten prezioan akatsen bat aurkituko bagenu, ahalik eta lasterren jakinaraziko dizugu eta zure eskaera prezio egokian berresteko edo baliogabetzeko aukera emango dizugu. Zurekin harremanetan jartzea lortzen ez badugu, eskaera ezeztatutzat joko da, eta ordaindutako zenbateko guztiak itzuliko zaizkizu.\nEz dizugu produkturen bat okerreko prezio merkeenean eman beharko (bidalketaren baieztapena bidali badizugu ere), prezioaren akatsa agerikoa eta zalantzarik gabekoa bada eta zuk arrazoizko eran prezio okertzat aitortu ahal izan bazenu.\nWeb orri honen prezioek BEZa barne hartzen dute, baina bidalketa-gastuak kanpo uzten dituzte, eta zenbateko osoari gehituko zaizkio, eskaera izapidetzeko orrian bertan azaltzen den moduan.\nPrezioak edozein unetan alda daitezke, baina (aurretik ezarritakoan izan ezik) aldaketa posibleek ez dute eraginik izango bidalketa-baieztapena bidali dizugun eskaeretan.\nErosketak egin ondoren, erosi nahi dituzun produktu guztiak saskira gehituko zaizkizu, eta hurrengo urratsa eskaera izapidetzea eta ordainketa egitea izango da.\n13. BALIO ERANTSIAREN GAINEKO ZERGA\nBalio Erantsiaren gaineko Zergari buruzko abenduaren 28ko 37/1992 Legearen 68. artikuluan xedatutakoaren arabera, salgaiak Espainiako BEZaren aplikazio-lurraldean entregatzen direla ulertuko da, baldin eta entrega-helbidea Espainiako lurraldean badago, Kanarietan, Ceutan eta Melillan izan ezik. Aplikatu beharreko BEZ tasa unean-unean indarrean dagoena izango da, kasuan kasuko artikulu zehatzaren arabera.\n14. ALDAKETEN/ITZULKETEN POLITIKA\n– Erosketan atzera egiteko legezko eskubidea\nAplikatzekoa den araudiaren arabera, kontsumitzaile gisa kontratatzen ari bazara, kontratuan atzera egin ahal izango duzu edozein unetan, eskaera entregatu eta 7 egun balioduneko epean (salbu eta kontratuaren xedea 14.3 klausulan atzera egiteko eskubidea baztertzen den produktuetako edozein denean).\nKasu horretan, produktu horiengatik ordaindutako prezioa itzuliko zaio. Zure gain hartuko dituzu produktua itzultzeko zuzeneko kostuak, itzulketa 14.3 klausulan aipatutako doako edozein metodoren bidez egiten ez baduzu.\nZuzenbidean onartutako edozein modutan egiaztatu ahal izango duzu atzera egiteko eskubidea, eta, nolanahi ere, eskubide hori baliozko eran egikaritu dela ulertuko da, posta elektroniko bidez gurekin komunikatuz edo produktuak itzuliz, aldez aurretik RCTSSri mezu elektroniko bidez horren berri eman bazaio.\nXedapen horrek ez die eragiten indarrean dagoen legeriak kontsumitzaileari aitortutako beste eskubide batzuei.\n– Atzera egiteko kontratu-eskubidea.\nKontsumitzaile eta erabiltzaileei legez aitortutako eta aurreko 14.1 klausulan aipatutako atzera egiteko eskubideaz gain, 15 eguneko epea ematen dizugu, salgaiak jasotzen diren egunetik zenbatzen hasita, produktuak itzultzeko (hurrengo 14.3 klausulan aipatutakoak izan ezik, horiei dagokienez atzera egiteko eskubidea baztertzen baita).\nKasu horretan, produktu horiengatik ordaindutako prezioa itzuliko zaio. Produktua itzultzeko zuzeneko kostuez arduratuko zara.\n– Xedapen komunak\nEz duzu eskubiderik izango produktu hauetakoren bat hornitzeko kontratuan atzera egiteko:\n– Artikulu pertsonalizatuak\n– Galtzerdiak eta barruko arropa\n– Ileko gaiak\nKontratuan atzera egiteko eskubidea zuk jasotako baldintza berberetan itzultzen diren produktuei soilik aplikatuko zaie. Mesedez, itzuli artikulua jatorrizko bilgarria erabiliz. Produktuen jarraibide, dokumentu eta bilgarri guztiak ere jaso beharko ditugu. Ez da inolako itzulketarik egingo produktua irekitze hutsetik haratago erabili bada edo kalteren bat izan badu; beraz, kontuz ibili behar da produktuekin produktua eduki bitartean.\nArtikulua aztertu ondoren, ordaindutako kopuruak itzultzeko eskubidea duzun jakinaraziko dizugu. Zenbateko horiek lehenbailehen itzuliko dira, eta, nolanahi ere, atzera egiteko asmoa jakinarazi zenigunetik 30 eguneko epean. Itzulketa erosketa ordaintzeko erabili zenuen ordainketa-bide berean egingo da beti.\nZalantzarik izanez gero, gurekin harremanetan jar zaitezke gure harremanetarako formularioaren bidez.\nProduktua entregatzeko unean kontratuan ezarritakora egokitzen ez dela uste baduzu, gurekin harremanetan jarri beharko duzu berehala, gure harremanetarako formularioaren bidez, produktuaren datuak eta jasaten duen kaltearen datuak emanez.\nItzulitako produktua arretaz aztertuko dugu, eta e-mail bidez jakinaraziko dizugu, arrazoizko epe baten barruan, produktua itzuli edo ordeztu behar den (hala badagokio). Artikulua lehenbailehen itzuli edo ordeztuko da, eta, nolanahi ere, mezu elektroniko bat bidaltzen dizugun egunaren ondorengo 30 egunen barruan, bat ez datorren artikulua itzuli edo ordeztu behar dela baieztatzeko.\nTara edo akats baten ondorioz itzultzen diren produktuengatik ordaindutako kopuruak, benetan halakorik dagoenean, oso-osorik itzuliko zaizkio, artikulua entregatzeko egindako entrega-gastuak barne. Erosketa ordaintzeko erabili zen ordainketa-bide berean itzuliko da.\nIndarrean dagoen legeriak aitortutako eskubideak salbu geratzen dira.\n15. BIRUSAK, PIRATERIA ETA BESTE ERASO INFORMATIKO BATZUK\nEz duzu web orri hau behar ez bezala erabili behar, birusak, troiarrak, harrak, bonba logikoak edo teknologikoki kaltegarria edo kaltegarria den beste edozein programa edo material nahita sartuz. Ez zara baimenik gabe sartzen saiatuko webgune honetara, orrialde hori kokatuta dagoen zerbitzarira edo gure webgunearekin lotutako edozein zerbitzari, ordenagailu edo datu-basetara. Web orri honi ez erasotzeko konpromisoa hartzen duzu zerbitzua ukatzeko eraso baten bidez edo banatutako zerbitzua ukatzeko eraso baten bidez.\nKlausula hori ez betetzeak aplikatzekoa den araudian tipifikatutako arau-hausteak egitea ekar lezake. Araudi hori ez betetzearen berri emango diegu agintari eskudunei, eta haiekin lankidetzan arituko gara erasotzailearen nortasuna ezagutzeko. Era berean, klausula hau betetzen ez bada, web orri hau erabiltzeko baimena izateari utziko dio berehala.\nEz gara erantzule izango zerbitzurik, birusik edo teknologikoki kaltegarria edo kaltegarria den beste edozein programa edo materialik ukatzearen ondoriozko edozein kalteren edo galeraren aurrean, baldin eta zure ordenagailuan, informatika-ekipoan, datuetan edo materialetan eragina izan badezake web orri hau erabiltzearen ondorioz edo webguneko edukiak deskargatzearen ondorioz, edo eduki horiek berbideratzearen ondorioz.\n16. ESTEKAK GURE WEB ORRITIK\nGure web-orriak beste webgune batzuetarako eta hirugarrenen materialetarako estekak baditu, esteka horiek informaziorako baino ez dira emango, eta guk ez dugu inolako kontrolik webgune edo material horien edukiaren gainean. Beraz, ez dugu inolako erantzukizunik onartzen erabileratik eratorritako edozein kalte edo galerengatik.\n17. IDATZIZKO KOMUNIKAZIOAK\nAplikatzekoa den araudiak eskatzen du bidaltzen dizugun informazioaren edo komunikazioen zati bat idatziz egitea. Web orri hau erabiliz, gurekin komunikazio horietako gehienak elektronikoak izatea onartzen duzu. Zurekin kontaktuan jarriko gara posta elektronikoz edo informazioa emango dizugu web orri honetan oharrak jarriz. Kontratu-ondorioetarako, baimena ematen duzu komunikazio-bide elektroniko hori erabiltzeko, eta aitortzen duzu modu elektronikoan bidaltzen dizugun kontratu, jakinarazpen, informazio eta gainerako komunikazio orok betetzen dituela idatziz jasotzeko legezko baldintzak. Baldintza horrek ez die eragingo legez aitortutako eskubideei.\nBidaltzen dizkiguzun jakinarazpenak, ahal dela, gure harremanetarako formularioaren bidez bidali beharko dira. Posta elektronikora edo zuk emandako posta-helbidera bidali ahal izango dizkizugu komunikazioak eskaera bat egiterakoan.\nJakinarazpenak gure web orrian zintzilikatzen diren unean bertan jaso direla eta behar bezala egin direla ulertuko da, mezu elektroniko bat bidali eta 24 ordura, edo edozein gutun frankeatu eta hiru egunera. Jakinarazpena egin dela frogatzeko, nahikoa izango da frogatzea, gutun baten kasuan, helbide zuzena zuela, behar bezala zigilatuta zegoela eta behar bezala entregatu zela postetxean edo postontzi batean, eta, posta elektroniko baten kasuan, gutun hori hartzaileak zehaztutako helbide elektronikora bidali zela.\n19. GURE KONTROLETIK KANPOKO GERTAERAK\nEz gara erantzule izango kontratu baten babespean gure gain hartzen dugun betebeharren bat ez betetzeagatik edo atzeratzeagatik, baldin eta horren arrazoia gure arrazoizko kontroletik kanpo dauden gertaerek eragiten badute.\nEzinbesteko arrazoiek barne hartuko dute gure arrazoizko kontroletik kanpo dagoen edozein ekintza, gertaera, egikaritze-falta, ez-egite edo istripu, eta, besteak beste, honako hauek:\nGrebak, ugazaben itxierak edo bestelako errebindikazio-neurriak.\nKonmozio zibila, errebolta, inbasioa, eraso terrorista edo mehatxu terrorista, gerra (deklaratua ala ez) edo gerrarako mehatxua edo prestaketa.\nSutea, leherketa, ekaitza, uholdea, lurrikara, hondoratzea, izurritea edo beste edozein hondamendi natural.\nTrenak, itsasontziak, hegazkinak, motor-garraioak edo beste garraiobide publiko edo pribatu batzuk erabiltzeko ezintasuna.\nTelekomunikazio-sistema publiko edo pribatuak erabiltzeko ezintasuna.\nEdozein gobernu edo agintaritza publikoren egintzak, dekretuak, legeria, araudia edo murrizketak.\nGreba, itsas edo ibai-garraioko akatsak edo istripuak, posta-garraioa edo beste edozein garraio-mota.\nKontratuetatik eratorritako gure betebeharrak eten egingo dira halabeharrezko kausak irauten duen bitartean, eta betebehar horiek betetzeko epea luzatu egingo da halabeharrezko kausak irauten duen aldi berean. Zentzuzko baliabide guztiak jarriko ditugu halabeharrezko kausaren amaiera lortzeko edo, halabeharrezko kausak gorabehera, kontratuaren arabera gure betebeharrak betetzea ahalbidetuko digun konponbideren bat aurkitzeko.\n20. BALDINTZA HAUEK ALDATZEKO DUGUN ESKUBIDEA\nBaldintza hauek edozein unetan berrikusi eta aldatzeko eskubidea dugu.\nWeb orri hau erabiltzen duzunean edo eskaera bakoitza egiten duzunean indarrean dauden politika eta baldintzen mende egongo zara, salbu eta, legez edo gobernu-erakundeen erabakiz, atzeraeraginezko aldaketak egin behar baditugu politika, baldintza edo pribatutasun-politika horietan; kasu horretan, izan daitezkeen aldaketek zuk aurretik egindako eskaerei ere eragingo diete.\n21. APLIKATU BEHARREKO LEGERIA ETA JURISDIKZIOA\nGure web orriaren erabilera eta web orri horren bidez produktuak erosteko kontratuak Espainiako legediaren arabera arautuko dira.\nWebgunearen erabilerarekin edo kontratu horiekin zerikusia duen edozein eztabaida Espainiako epaitegi eta auzitegien jurisdikzio ez-esklusiboaren mende jarriko da.\nKontsumitzaile gisa kontratatzen ari bazara, klausula honetan ezerk ez du eraginik izango indarrean dagoen legeriak aitortzen dizkizun eskubideetan.\n22. IRUZKINAK ETA IRADOKIZUNAK\nZure iruzkinak eta iradokizunak ondo hartuko dira. Mesedez, bidali iruzkin eta iradokizun horiek gure harremanetarako formularioaren bidez.\nGainera, erreklamazio-orri ofizialak ditugu kontsumitzaile eta erabiltzaileen eskura. Gure harremanetarako formularioaren bidez eska ditzakezu.


Aretxabaleta eta Eskoriatzako DBHko 220 ikaslek hartu dute parte Humanitate eta Hezkuntza Zientzien Fakultatean egindako Gazte Mintzodromoan.\nDiciembre 7th, 2016 | mikelorobengoa\nPasa den ostiralean, hilak 2, Eskoriatzako eta Aretxabaletako 220 gaztek hartu zuten parte Aretxabaletako campusean egindako Gazte Mintzodromoan. Euskararen Egunaren harira, DBH 3. eta 4. mailako ikasleek euskaraz hitz egin zuten euren intereseko gaiei buruz Aretxabaletako eta Eskoriatzako Udalek antolatutako ekitaldian. Dinamizatzaile lanak eginda, Humanitate eta Hezkuntza Zientzien Fakultateko 12 ikaslek esku hartu zuten ekitaldian.\nEDIT Video Challenge 2016 lehiaketan parte hartu dute Ikus-entzunezko eta Hezkuntza graduetako ikasleek.\nNoviembre 30th, 2016 | mikelorobengoa\nAurten ere, Ikus-entzunezko eta Hezkuntza graduetako ikasleek parte hartu dute nazioarteko EDIT Video Challenge 2016 lehiaketan. Gradu desberdinetako ikasleek osatutako taldetan, edizio honetako erronka izan da hezkuntzaren inguruko bideo pedagogikoak egitea 48 ordutan.\nEuskal Herriko 16 erakundek aurkeztu dituzte proposamenak ikus-entzunezko Gradu Bukaerako Lanak egiteko.\nNoviembre 10th, 2016 | mikelorobengoa\nEuskal Herri osotik etorritako 16 erakundek aurkeztu dituzte euren proposamenak egiteko Gradu Bukaerako Lanak (GBL) fakultateko Ikus-entzunezko Komunikazioa graduko ikasleekin batera. Aurkezpen ekitaldia egin zen pasa den ostiralean, hilak 4, Aretxabaletako campusean. Ikus-entzunezko graduko ikasleen aurrean proposamenak egin aurretik, Euskal Herriko Ipar zein Hegoaldetik etorritako ordezkariek formazio bat jaso zuten Design Thinking metodologiari buruzkoa.\n2016-2017 ikasturtean Hezkuntzan eskolak emateko lan-poltsa ireki du Humanitate eta Hezkuntza Zientzien Fakultateak.\n2016-2017 ikasturtean Hezkuntzan eskolak emateko, lan-poltsa ireki du MONDRAGON UNIBERTSITATEko Humanitate eta Hezkuntza Zientzien Fakultateak.\n'Edertasuna barnealdean dago. Etorri eta ezagutu' lanak jaso du Euspoteko sari nagusia.\nBosgarren edizio honetan, Gipuzkoa barnealdeko turismoa izan da gaia. Arkupe aretoan egin dute hogei lan finalisten proiekzioa eta sari banaketa ekitaldia, Anjel Alkainek gidatuta. Antolatzaileek nabarmendu dute bosgarren edizio honetan lehiaketa "kontsolidatu" egin dela. Sare sozialetan jarraipen eta parte hartze handia izan duela ere azpimarratu dute ekitaldian.\nAitor Gametxoren 'Bere bizitzetako bat' film laburrak irabazi du Huhezinema 2016ko sail ofiziala.\nAbril 5th, 2016 | mikelorobengoa\nAitor Gametxok irabazi du Huhezinema 2016kko sari nagusia. Atzo, martxoak 18, Aretxabaletako Arkupe Kultur Etxean egindako proiekzio eta sari banaketa ekitaldian, gainera, banatu ziren, beste batzuen artean, Vertigo saria, Ikasleen saria eta Basque Culinary sariak. MONDRAGON UNIBERTSITATEko Ikus-entzunezko Komunikazioa graduko 4. mailako ikasleek antolatzen duten sariketa eta aurtengoa 9. edizioa izan da.\nSail ofiziala, Goiena saria: Bere bizitzetako bat (Aitor Gametxo).\nMarzo 19th, 2016 | mikelorobengoa\nHumanitate eta Hezkuntza Zientzien Fakultatean eman dira gaur euskaraz aurkeztutako ikasketa bukaerako lan onenei sariak. Edizio honetan bi saritu egon dira, bata, Humanitate eta Hezkuntza Zientzien Fakultateko ikaslea eta bestea Enpresagintza Fakultateko ikaslea. Lehenengo sariaren irabazlea Miren Baranguan, Hezkuntza Testuinguru Multikultural eta Eleaniztunetan unibertsitate masterreko ikaslea izan da, ARIZMENDI IKASTOLArentzako egin duen “Arizmendi ikastolako Gazteluondo guneko ikasle etorri berrien euskararen erabilera ” lanarekin.\nHuhezinemako 9. edizioko kartela aurkeztu dute.\nMarzo 2nd, 2016 | mikelorobengoa\nAurtengo edizioaren leloa Zinemaren zirrara izango da, eta egilea IKO 4. mailako Elena Canas ikaslea izan da.\nDena prest dago martxoaren 9an egingo den Komunikaldia jardunaldiaren 11. edizioarako. "Nola eman aterabidea egindako ikus-entzunezkoari?" izenpean, ikus-entzunezko komunikazio esparruko profesionalek eta ikasle ohiek partekatuko dituzte bizi izandako lan esperientziak.


Atletismoa 2021eko Donibane Lohitzune-Hondarribia maratón erdia bertan behera gertatzen da\nAntolatzaileek hala eta guztiz ere, tamalez jakinarazi nahi dugu Donibane Lohitzune – Hondarribia lasterketaren 2021eko ekitaldia bertan behera geratuko dela.\nNahiz eta azken minutura arte gogor lan egin eta erabaki zorrotz bat hartu arte itxaron, pandemiaren bilakaerak sortzen dizkigun zalantzek aurtengo edizioa ere bertan behera uztera behartzen gaituzte zuhurtziagatik.\nLanean ari gara, eta adi jarraitzen ditugu agintari eta administrazio sanitarioetatik iristen ari zaizkigun informazioak, baina erabateko ziurgabetasun-egoera baten aurrean zuhurrena gelditzea da.\nDonibaneko lagunentzat bezala, guretzat ere desengainu eta frustrazio handia da orain arte egin dugun ilusiozko lanarengatik, eta uste genuen edizio berezia izango zela. Baina gure nahia eta eginbeharra beti zuek zarete lasterketa handi egiten duzuenak, eta, horregatik, gure konpromisoa da zuen segurtasuna eta arriskuan jarriko zaituzten egoerarik ez sortzea.\nEskerrik asko, bereziki, orain arte izena eman duzuen guztioi eta izena ematear zeundetenei. Eta gure babesleei eta laguntzaileei, antolakuntza-taldeak bezala, proba aurrera ateratzeko apustua egin baituzue berriro ere. Benetan, gure eskerrik beroenak.\nDatozen orduetan, gure inskripzio-plataformaren bidez formalizatutako inskripzioak itzultzeko prozedura eta aukerak gaituko dira:\n2022ko ediziorako izen-ematea gordetzea.\nInskripzioaren zenbatekoaren % 100 itzultzea.\nEskerrik asko guztioi zuen ulermenagatik eta 2022ko edizioan espero zaituztegu.


"Atxiloketek eremu independentistatik haratago ere sumindura sortu dute" - Durangaldea - Anboto.org\n"Atxiloketek eremu independentistatik haratago ere sumindura sortu dute"\nJone Guenetxea 2017-11-03 09:50\nKataluniako hedabide publikoak kritiken jomugan daude. 155aren aplikazioak azkenean eragingo ez dien arren, tentsio handia bizi dute. Saül Gordillo Catalunya Radioko zuzendariak Kataluniako hedabide publikoen lana eta pluraltasuna aldarrikatu ditu. Aktualitatea ziztu bizian aldatuz doa Katalunian. Atzo bertan, Generalitateko bederatzi kontseilarik Espainiako Auzitegi Nazionalean deklaratu zuten. Carmen Lamela epaileak guztiak baldintza barik espetxeratzeko agindua eman zuen, Santi Vila izan ezik -bermepean-. Carles Puigdemontek eta beste lau kontseilarik Belgikan jarraitzen dute, eta epaileak haiek atxilotzeko agindu du.\nZein eragin izan dute atxiloketek Katalunian?\nSumindura olatu bat eragin du alderdi independentista, eragile subiranista eta sindikatuen artean, besteak beste. Alderdi sozialistak esan du neurriz kanpoko erabakia dela. Bartzelonako alkateak atzo esan zuen Kataluniako historiako egun tristeenetako bat zela. Terrassako alkateak berriz, kargua utzi zuen. Hau da, gobernu erdi espetxeratzeko neurriak urriaren 1eko karga polizialen antzeko efektu bat izan du. Beraz, inguru independentistatik haratago doan eremuetan ere sumindura sortu du. Bestalde, orain Katalunian sortzen ari den eztabaida hauteskundeetako hautagaitzen ingurukoa da. Datorren astearterako hautagaitza horiek aurkeztu beharko dira. Beraz, eremu independentistan eztabaida egongo da hauteskundeetan zelan parte hartuko duten erabakitzeko.\nKataluniako hedabide publikook sektore zehatz batzuen kritika gogorrak jaso dituzue. Zelan sentitzen zarete?\nJomugan jarri gaituztela sentitzen dugu. Madriletik datorren errelato baten arabera, hedabide publikook arazoaren parte gara. Agitatzaile gisa markatzen gaituzte, informatzaile beharrean. Azken hilabeteetan errelato hori sumatu dugu kaleratu diren informazioetan eta arduradun politikoen adierazpenetan. TV3 eta Catalunya Radio 155. artikuluan barneratzeko ahaleginean ere jarrera hori nabaritu dugu, nahiz eta azkenean ez den horrela izan. Hau guztia estrategia baten barne dago. Uste dut jende askok ez duela ulertu Katalunian hedabide publikoek Espainiako gobernuaren menpe dauden hedabide publikoekin alderatuta lan oso ezberdina egiten dutela. Beste hedabide publiko batzuek baino kalitate, pluraltasun, zorroztasun eta objektibotasun estandar altuagoak izateaz gain, TV3 eta Catalunya Radio sinbolo batzuk dira herri honetan hizkuntza eta kultura katalanaren berreskurapenaren alde egindako lanarengatik.\nPresioa sentitzen duzue? Mònica Terribas kazetariak, adibidez, kritika gogorrak jaso ditu.\nPresioaz gain, ultren hiru manifestazio jasan ditugu irratiaren atean. Joan zen barikuan sarrerako atea eta kristalak hautsi zizkiguten, eta sartu edo irten ezinik egon ginen ordubete, manifestariak kanpoan zeudelako. Langileei esan diedana da gure jarrera eredugarria izan behar dela gure lanarekiko ikuspegia ez delako aldatu. Ez dugu autozentsurarik egin. Alderantziz, geroz eta despliege informatibo handiagoak egiten ari gara Katalunian gertatzen ari den guztia kontatzeko, eta horren adibide argia da kontsumo digitalak izan duen igoera. Centro d’Estudis de o’Pinioren inkestaren arabera, 8 puntu igo ditugu katalanek informazioa kontsumitzeko aukeratzen duten hedabideen preferentziei dagokienez. Beraz, Catalunia Radio eta Catalunya Informació kanal informatibo oso destakatuak dira katalanen artean. Horrek erakuste du ondo ari garela lan egiten, eta eraso hauek ez digutela eragin.\nAzken erasoaren aurrean salaketa jarri duzue?\nBai, Mossoetan salaketa jarri dugu eta espero dugu behintzat kalteak eragin zituzten pertsonak identifikatzeko balio izatea.\n155aren aplikazioan hedabideak kanpoan gelditu dira azkenean. Gai honen inguruan, zein irakurketa egiten duzue?\nPolitikoki ez naiz posizionatuko. Baina, argi dago testuinguru honetan gu ez garela hain erosoak botere zehatz batzuentzat. 155a aplikatzea modu bat izan zitekeen Kataluniako errealitatea ikusteko modu bat isilarazteko. Komunikabiderik gehienek modu batean informatzen dute eta posizio zehatz eta errespetagarri bat dute. Bizi dugun garai honetan, Kataluniako hedabide publikook kalean bizi den hori guztia isilarazi ezin duen ikuspegi edo trataera bat dugu.\nKritikez gain, babesa ere jaso duzue. Zelan jaso dituzue?\nSentsazio arraroa da. Ematen du gure historiako egoera tentso eta gogorrena bizi behar izan dugula ikusteko audientziak eta herritarrek ondo baloratzen eta estimatzen gaituztela, eta ikusteko Kataluniako beste hedabideetako profesionalek emandako errekonozimendu eta babesa. Era berean, hedabide guztietako kazetariek eta alderdietako ordezkariek modu diskretuan babesa eman digute 155aren aplikazioaren aurrean.\nKazetaritzaren ikuspuntutik sasoi garrantzitsu batean lan egitea tokatu zaizue. Erredakzioetan adrenalina handia egongo da. Zelan bizi duzue hori eguneroko lanean?\nIntentsitate handiagaz. Ematen du orain dela urte batzuk aste batean edo hilabete batean gertatzen zena baino gehiago gertatzen dela egun batean. Testuingurutik atera gabe interpretatu beharreko berbak dira. Hedabideen historian sekula ez dugu hainbeste erreminta eta kanal izan. Aldi berean, sekula ez gara kritikara, presiora eta herritarren erantzunera hain lotuta egon. Era berean, ez dugu inoiz hain intentsitate politiko handirik izan. Apasionantea da.\nInformazio eta desinformazio handia al dago? Sare sozialek indar handia hartu dute.\nHedabide tradizionalak ez garela hain garrantzitsuak esaten den sasoian, testuinguru honetan,tesi hori desmuntatu egiten da. Ezohiko egoeretan hedabide trazionalak inoiz baino baliagarriagoak eta beharrezkoagoak gara. Bateragarriak gara sareekin, baina hedabideon aldetik, jerarkizazio eta irizpidea markatzea beharrezkoa da. Zarata eta parte-hartzea handia da eta, ildo horretan, hedabideon lana inoiz baino inportanteagoa da.\nAbendurako deitzekoak diren hauteskundeak izango dira irtenbidea?\nEz, hauteskunde hauek momentuko tentsioa jaisteko balio dezaketela uste dut. Baina, auzi politiko-instituzionala ez dut uste hauteskundeekin konponduko denik.\nAtxondon eta Otxandion herri galdeketak egingo dituzte domekan\nJoseba Derteano 2017 aza 03 Atxondo Otxandio\nHautestontziak demokraziaren ispilu direla adierazi gura dute domekan Atxondon eta Otxandion. Herri bietako Gure Esku Dago (GED) elkarteek sustatut...\n“Kataluniako panorama politikoa asko aldatu da azken bederatzi urteetan”\nMarkel Onaindia 2017 aza 03 Otxandio\n14 urtegaz euskara ikasten hasi, eta Euskal Herriaz maitemindu zen Jorja Cirera Faibella katalana. Badira urte batzuk bertan bizi dela, eta azken z...


Leizarraga Joanes lan guztiak | Lengua y literatura | Xuletas, chuletas para exámenes, apuntes y trabajos\nLeizarraga Joanes lan guztiak\nEscrito el 28 de Septiembre de 2016 en vasco con un tamaño de 17,63 KB\nBeste kultura batzuen berpiztean gertatu zen bezala, euskal letren historian ere aipagarriak dira Lore Jokoak. Anton Abadia zientzialari eta mezenasak eratu zituen lehenbizikoz 1853an Lapurdiko Urruñan euskal jai gisa. Beste jolas eta joko batzuen artean bertso sorta onenarentzat ere saria jarri zuen. Urtero antolatzen zen lehiaketa horretan Iparraldeko bertsogilerik ezagunenek parte hartzen zuten. Urruña, Sara eta beste zenbait herritan ospatu eta gero, Hegoaldera ere iritsi zitzaizkigun Abadiaren joko horiek: 1879an eta Elizondora, hain zuzen. Geroztik, Euskal herriaren alderdi biek ezagutu zituzten jai hauek, baina pixkanaka Hegoa Iparrari nagusitu zitzaion.\nHasierako Lore Jokoetara bertsoak bakarrik aurkezten ziren. 1880tik aurrera Jose Manterolak eta abarrek Donostian eta beste zenbait tokitan hainbat sariketa eratu zituzten, eta haietara bertsoak ez ezik, ipuin, saiakera labur eta antzerkitxoak ere bidal zitezkeen batzuetan. Beraz, ikastoki ofizialen falta nolabait ordezkatu guran-edo, idazleak euskaraz trebatzeko eskola apal baina eraginkorrak izan genituen urteoro ospakizun haiek.\nEgia da lanik gehienek ez zutela aparteko maila literariorik lortzen. Bertsolari eta poeten arteko mugak ez zeuden oraindik ondo bereizita, antzeko gai, neurri eta baliabide estetikoak erabiltzen baitzituzten maiz. Hala ere, esparru berriak irabazi ziren euskal letretarako, ordura arte jorratu gabeko sail batzuk landu baitziren. Lehiaketetan saritutako lanik onenak Donostiako EUSKAL-HERRIAn argitaratzen zituzten eta aldizkari elebildun hark iraun zuen bitartean mantendu zen Lore Jokoen espiritua ere. Hurrengo urteetan, apurka-apurka haize berriak jotzen hasi ziren euskal literaturan.\nGerra aurrean moldaturiko euskal kultur erakundeen artean Eusko Ikaskuntza dugu famatuena, zalantzarik gabe. Pentsakera ezberdineko hainbat euskaltzaleek sortu zuten Oñatin 1918an, Hego Euskal Herriko lau diputazioen babespean. Euskal munduari dagozkion gaiak ikertzea zeukan helburu nagusitzat, eta 1936ko gatazkak ekarri zion etenaldira arte makina bat asmo burutu eta ikasketa ugari bideratu zituen.\nElkarte honen kezkarik behienenetako bat irakaskuntza zenez, ahalegin handiak egin zituen arlo horretan denbora laburrean: besteren artean, sortu berriak ziren ikastoletarako ikasliburuak egin, euskal gaiei buruzko Udako Ikastaroak eratu, edota Euskal Unibertsitaterako aurre-proiektua taxutu. Erakunde honek antolaturiko biltzar eta ikastaroetan euskara eta euskal literaturari buruz anitz hitzaldi eman zen eta kaleratu zituen aldizkari eta argitalpenetan ikasketa horiei buruzko azterketa interesgarriak jakinarazi zizkigun. Bat aipatzearren, Manuel Lekuonak Bergarako V. Biltzarrean ahozko literaturari buruz eman zuen hitzaldi bikaina gogoratuko genuke, bertsolaritzaren etorkizunerako hain erabilgarria gertatu zena.\nGerraren ondorioz, ez zuen Hego Euskal Herrian jarraitzerik izan. Iparraldean, ordea, Jose Migel Barandiarenen eraginez bereziki, beste hiru biltzar egin ziren. Dena den, ez zen antzinako indarrik berrezkuratzen hasi, 1978an Hegoaldean berrantolatu eta gero, azkenaldi honetako epeari ekin zion arte.\nEukaldunen artean aspaldiko ametsa genuen gure hizkuntzaz arduratuko zen antolamenduren bat sortzea. Zenbait saiok porrot egin zuten, baina azkenean Eusko Ikaskuntzaren Oñatiko Biltzarrean Euskararen Akademia bat sortzea erabaki zen, hau ere Hegoaldeko lau diputazioen laguntzarekin. Hurrengo urtean onartu ziren estatutuak, eta Euskaltzaindia izena ezarri zitzaion. Lehenengo euskaltzainliburua Resurreccion MªAzkue abade lekeitiarra izan zen 1919 eta 1951 bitartean. Gerraostean, nahiz eta erabat debekatua ez izan, eragozpen handiak jasan behar izan zituen erakunde honek ere, eta eskararen alde ziharduen instituzio bakarra genuenez, ezinbesteko erreferentzia gertatu zitzaigun luzaroan euskal hizkuntzari eta literaturari zegozkien gai gehientsuenetan.\nSorreratik, Euskaltzaindiaren xederik garrantsitzuenetakoa euskararen batasuna izan zen. Alabaina, gerra aurreko zenbait euskaltzainen iritzi garbizaleek ez zuten hartarako biderik errazten. Hainbat proba egin ondoren, 1968an heldu zion ofizialki Akademiak batasunaren auziari. Halakoetan egon ohi diren akats, zalantza eta guzti, urte gutxiren buruan\naurrerapen izugarriak egin zituen euskararen estandarizazioak. Egungo irakaskuntzan, komunikabideetan edo administrazioan eskuratu diren emaitzak lortu gabe leudeke oraindik, hizkuntzaren bateratze prozesua abian jarri izan ez balitz.\nEuskaltzaindiak bi lan arlo nagusi izan ditu hastapenetik: Iker eta Jagon sailak, alegia. Lehenak hizkuntzaren aztereketari begiratzen dio batez ere; bigarrenak, aldiz, hizkuntza zaintzea eta zabaltzea du helburu. Sail horien premiak asetzeko, askotan jo behar izan dute euskaltzainek literatura idatzira zein ahozkora: autore zaharraren testu argitaragabeak ezagutaraziz, klasikoen berralgitalpenak kaleratuz edo bertsolari txapelketak antolatuz, adidez. Euskaltzaindiaren aldizkari ofizialean, Euskeran, behin baino gehiagotan azaldu izan dira literaturaz diharduten ikerketak. Eta ez hori bakarrik: poesia, antzerki, eleberri eta saiakera garaikideak ere aspalditik sustatu ditu argitalpen eta sariketa berezien bitartez.\nBizimodurik gehiena Zumaiako monjen kaperau igaro arren, Ondarroan jaioa genuen Txomin Agirre. Azkueren ikaskide eta adiskidea izan zen, eta hura bezala abade. Gizon apal eta langilea, euskarazko eleberriak lantzea hartu zuen helburutzat. Hiru nobela utzi zizkigun: Auñemendiko lorea, Kresala eta Garoa. Bizkaieraz idatzita daude lehenengo biak eta gipuzkeraz hirugarrena; azken biak, berriz, liburu moduan azaldu aurretik, aldizkarietan zatika agertuz joan ziren.\nAuñemendiko lorea nobela historikoaren argumentua VII. Mendean kokatzen da, Euskal Herria kristautzen hasi zen garaian. Riktrudis eta Portun protagonisten ezinezko maitasunean jentil eta kristau berrien arteko tirabirak islatzen zaizkigu. Kresalarekin, ostera, ohitura nobelaren ildotik abiatzen zaigu Agirre: Arranondo/ Ondarroa itsas herriko gertaerak eta pasadizoak kontatzen dizkigu, guztion lokarria Mañasi eta Anjel neska-mutilek duten amodiozko istoriaren hari mehea delarik. Garoa, azkenik, euskal nekazaritza eta artzaintzari eskainitako eleberria dugu: ia obra guztia Zabaletako Joanes artzain-baserritarrak betetzen du; euskaldunaren eredu idealizatua izanik, pertsonaia literario moduan\nsinesgarritasuna falta zaio. Bigarren mailako protagonistak erakargarriagoak dira.\nEz dirudi Agirreren helburua behienenak literarioak zirenik, euskaltzaletasuna eta kristautasuna baizik. Eta hizkuntza aldetik urrats garrantzitsua eman zuela esan behar. Eliz liburuetatik kanpora euskarak ez zuen ordura arte prosaz horrelako oparotasun eta edertasunik ezagutu. Gehiegizkoa ere bai batzuetan, gaur egungo gusturako. Dena den, ez ziren makalak izan ondarrutarren ekarpena eta hurrengo belaunaldietan izan zuen eragina.\nEgilearen pentsakera kristau eta elizkoiak, jakina, sakon baldintzatzen du obra guztiaren nondik norakoa: herri txikiak, baserriak, mendiak dira ekandu honen gordeleku; hiriak kutsaturik daude eta han pilatzen zaizkigu bizio eta gaiztakeri handienak; industriak zikinkeria eta ohitura onen galera besterik ez dakarkigu; euskara tradizio jatorrari eusten dion harresi gotorra dugu, erdararekin atzerriko gauzarik itsusienak etxeratzen baitzaizkigu. Gehienetan kontraste gutxi ageri da, ia dena baita zuri-beltzean; bi munduon arteko zubigintzak ezinezkoa dela ematen du.\nAgirreren eleberriekin bateratsu plazaratu ziren Jose Manuel Etxeitaren nobela biak ere: Josetxo 1909an eta Jaioterri maitia 1910ean. Idazle mundakar honek, urte askoan itsasoko kapitain lanean aritu ondoren, Filipinetan hainbat kargu bereganatu zuen. Beraz, Mundakara itzuli eta gero, zahartzaro aldera ekin zion euskaraz idazteari, edota argitaratzeari bederen. Bizkaieraz taxututako eleberriak ditugu; erraz samarrak, aparteko korapilorik gabekoak, baina atseginez irakurtzen direnak. Umezurtz baten historia kontatzen digu Josetxok, eta Ameriketako emigrazioa da Jaioterri maitia liburuaren gaia, gerora hainbat bider errepikatuko dena.\nJose Maria Agirre "Lizardi"k, Zarautzen jaio arren, Tolosan igaro zituen bizitzako urterik gehienak. Legegizona genuen eta Tolosako lantegi bateko gerente heriotzara arte. Gaztaroan erdi galdua zeukan euskara taxuz eta sakon berreskuratu zuen. Gorago adierazi denez, bere garaiko talde euskaltzaleetako langilerik saiatuenetakoa izan zen; propaganda eta antolandurako aparteko dohainak erakutsi zituen.\nHainbat aldizkarik eta egunkarik eduki zuten lankidetzat, euskaraz nahiz erderaz. Gairik kutunenak euskara eta euskal kulturaren ingurukoak zituen. Hizlari gisa ere merezitako ospea bereganatu zuen. Fruitu ugari ematen ziharduela, hogeita hamazazpi urte bete gabe hil zen.\nLuma dotorea zeukan Lizardik prosaz, hil ondoko Itz-lauz antologian edota oraingo kaleratutako Kazetari-lanak bilduman froga daitezkeenez. Antzerkian ere egin zituen saioak. Haatik, poesian lortu zituen onenak eta kritiko gehienen iritzian bere sasoiko olerkari gailen bilakatu zitzaizkigun. Bizi zela, Biotz-begietan poema liburua soilik inprimatu zuen. Hil eta hurrengo urtean han-hemenka zeuzkan puskekin Umezurtz olerkiak publikatu zioten "Euskaltzaleak" elkartekoek. Azken hamarkadetan Lizardiren poesiaren argitalpen ugari egin dira, horietan osatuena Karlos Otegirena delarik: Olerkiak. Bestalde, Lizardiren ahapaldiak maiz hartu dituzte euskal kantariek abestien testu moduan.\nIzadia sarritan azaltzen da Lizardiren bertsoetan. Urtaroen arabera aldatuz doan natura du idazgai, bere kolore argi-itzal eta soinuekin. Begietatik zehar bihotzerainoko zirrara sortzen dio hainbeste bider ikusi eta sentitutako paisaiak. Industrializazioak gutxi erasandako ingurugiroa da, gerraondoko kutsadura masiboa eta pinuaren hedatze ikaragarria nagusitu gabe baitaude oraindik. Beste poema batzuetan, berriz, egoera afektiboek berenganatzen dute erabateko protagonismoa: maitasunak, adizkidetasunak heriotzak eragindako poemak ditugu. Olerkaria baikor eta itxaropentsu agertzen zaigu aldika, triste eta kezkati beste batzuetan. Herria eta hizkuntza ere askotan aipatzen ditu, eta, horrenbestez, bizitzea egokitu zitzaion une historikoaren lekukotasuna eskaintzen digu.\nLAUAXETA: Laukizen, Bizkaian, jaio zen Estepan Urkiaga "Lauaxeta". Artean, umea zela, Mungiara joan zen bizitzera familiarekin. Ikasketak Durangon eta Loiolan egin zituen jesuitetan. Horien ikastetxeetan ohikoa zen heziketa humanistiko osatua hartu zuen eta, eskola agintari gehienen artean hartarako jarrera aproposik izan ez arren, badirudi ikaskide batzuek bultzatu zutela euskaraz idaztera. Jesusen Konpania utzi eta Bilbora jo zuen 1928an, Orixerekin batera EUZKADI\negunkariko euskal orrian lan egitera. Han lanean hasi eta gutxira sailaren arduradun egin zuten eta eginkizun horretan iraun zuen 1934ko urrira arte. Asko nabermendu zen Errepublika aldian kazetari eta hizlari legez. Horregatik-edo, gerra etorri zenean, komisario politiko izendatu zuten eta karguari zegozkion zereginetan aritu zen Bizkaiko frentean. Horretantxe zihardutela atxilotu zuten 1937ko apirilaren amaieran kiskalitako Gernikan. Gasteizera eraman eta hantxe fusilatu zuten ekainaren 26an.\nAsko idatzi zuen Lauaxetak bere bizitzako azken hamar urteetan. Egunkarirako ia egunero moldatzen zuen lantxoren bat prosaz. Kazetari lan horien lagin batzuk bildu zituen duela urte batzuk Jon Kortazarrek Azalpenak izeneko liburuan. Teatro lan laburrak ere moldatu zituen. Literatura arloan, baina, Lauaxeta olerkarigintzari esker egin zen ezagun. Lehen Olerti Eguneko zilarrezko abarra irabazi eta laster kaleratu zioten estraineko poema bilduma: Bide barrijak. Bigarrena, aldiz, handik lau urtera: Arrats Beran. Horrez gain aipatzekoak dira, Gazteizko kartzelan idatzi zituen bertso hunkigarriak.\nBada alderik bi liburuon artean. Lehenengoan, izenburutik hasita, euskal baratzean landu gabeko lur berriak urratu nahi ditu. Poesian Europatik datozen azkenengo edo azken aurreko modu eta modak etxeratu guran dabil Lauaxeta. Eta gehiegitxo igartzen zaio batzuetan. Verlaine, Baudelaire, Mallarmé eta beste hainbat poeta irakurriak dituela ezagun da, baina ez du oraindik bere biderik aurkitu. Bigarrenean, ostera, iturri herritarragoetatik edatzen du eta memento horretako kezka eta amets politikoak kanporatzen saiatzen da, Aitzolek markaturiko ildotik, beharbada.\nEuskarazko lehen liburuaren sortzailea Ipar Euskal Herrikoa izan zen, Nafarroa Beherekoa, Garaziko eskualdekoa, hain zuzen. Sarasketan jaio zela uste da XV. Mendearen azken zatian, eta urterik gehienak ere Garazi aldean igaro zituen. Besteak beste, Eiheralarreko erretore eta Donibaneko bikario izan zen.\nNafarroako Erresuman 1512tik aurrera izan ziren gerrak eta istiluak gertutik bizitzea tokatu zitzaion Bernat Etxepareri.\nHori dela eta, espetxea ere ezagutu zuen, poema batean aitortzen digunez. Atxilotzearen zergatiak ez daude oso garbi: batzuen iritziz, garai hartako gatazkan Gaztelako erregearen alde jokatu izana leporatuko zioten; beste batzuek, ordea, uste dute kartzelaratzeko arrazoiak politikoak baino gehiago moralak izan zirela.\nDena den, Etxeparek ozenki aldarrikatzen du errugabea dela. Eta badirudi ez zuela harrezkero arazo handirik eduki. Gerora, poema liburua idatzi ez ezik, argitaratu ere egin zioten. Sasoi hartarako ez zen gutxi; euskarazko lehenbizikoa zela kontuan izanik, gainera. Liburua 1545ean plazaratu zen Bordelen, Liguae Vasconum Primitiae izenburuarekin. Tituluan bertan, hitzaurrean eta amaierako poemetan nabarmen azaltzen du Etxeparek lehen euskal idazlea dela. Euskarari kanpora, plazara, mundura, dantzara irteteko agintzen dio; eta euskaldunek ere bide berriak urra ditzaten nahi du, moldiztegiaren bitartez beren burua erakutsiz. Kontrapas izeneko poeman irakur daitezke era horretako ideiak.\nLehenengo euskal idazlea poeta genuen, eta bigarren prosalaria dugu: Joanes Leizarraga lapurtarra, Beskoitzeko semea. Eta Etxepare erlijio borroketatik kanpora geratu bazen ere, katoliko eta protestanteen arteko tirabirek bete-betean harrapatu zuten Leizarraga.\nIzan ere, erreforma kalbindarraren eraginez sortu ziren Leizarragaren euskarazko lan guztiak. Joana III.A Albretekoak, Nafarroako erreginak, katolikoen fedea arbuiatu eta Kalbin-en doktrina berriak onartu zituen 1559an. Ordurako galduak zituzten albretarrek Hegoaldeko lur nafarrak, baina Ipar Euskal Herriko eta Biarnoko zenbait eskualdeetan kalbinismoa ezartzen gogor saiatu zen.\nHartarako, ordea, herriari egokitutako irakurgaiak behar ziren. Kalbindarren sailera pasatutako apaiz euskaldunen artean Leizarraga zen nonbait zeregin hau mamitzeko pertsonarik aproposena. Horregatik agindu zioten beskoiztarrari eliza berriaren kristau ikasbidea eta Testamentu Berria euskarara itzul zitzan. Hizkuntza literarioa sortzen saiatu zen. Horretarako, behe-nafarrera eta lapurtera erabili zituen.\nJOAN PEREZ LAZARRAGAKOA:\nOraintsura arte uste zenez, XVI. Mendeak ez zue sortu Hego Euskal Herrian Etxepare eta Leizarragaren pareko idazlerik. Baina 2004an aurkitu den euskarazko eskuizkribu batek sakon astindu du euskal letren mundua: Joan Perez Lazarragakoa arabarren idazlan batek, alegia.\nArabako iparrean dagoen Larrea herritxoan jaio zen J.P Lazarraga, familia aberats baten baitan. Madrilen bizi izan zen hainbat urtean eta batez ere han moldatu bide zuen oso gazterik, 1567 inguruan, berrogeita hamar orrialdetik gora dituen literatur lana. Liburutxo horrek orduan hain modan zegoen artzain eleberri laburra dakar hasieran, prosaz eta bertsoz lau neska-mutilen maitasun gorabeherak kontatzen dituena; eta, ondoren, 46 poema, 37 euskara eta 9 gaztelaniaz, era askotako gaiak landuz, baina amodiozkoak bereziki.\nLazarragaren eskuizkribuak interes handia piztu du hizkuntzalari nahiz literaturazaleen artean. Izan ere, batetik, lekuko paregabea dugu Arabako euskara zaharra nolakoa zen jakiteko; eta, bestetik, Hegoaldean euskaraz ohikoak ez zirela pentsatzen genuen literatura lanei buruzko informazio ugari ematen digu. Behar den bezala aztertzen denean, badirudi XVI.Mendeko euskal gizarteari eta hizkuntzari buruz genituen iritziak neurri batean aldatu eta osatu egingo direla.\nPEDRO AXULAR: Jaiotzeaz nafarra zen Axular, Urdazubikoa, zeinak Lapurdirekin muga egiten baitu; herri horrek, Zugarramurdi, Ainhoa eta Sararekin batera Xareta izeneko eskualde naturala osatzen du, beren artean muga administratiboa egon arren. Ikasketak Salamancako unibertsitatean egin eta apaiztu ondoren, Donibane Lohizunera jo zuen Axularrek; 1600ean Sarako parrokiako erretoretza eskuratu zioten, eta hantxe bizi izan zen berrogei urte baino gehiago, heriotzara arte. Sermoilari iaioa, hiztun oparoa eta idazle aberatsa genuen Axular. Bere esku trebeak ordura arte ezohikoa zuen dotorezia erantsi zion euskarari. Esaldi luze eta korapilotsuak gustatzen zaizkio batzuetan.Mezu ulergarria eta garbia emango digu beti.\nHil baino urtebete lehenago publikatu zuen liburu mardulean, Gero deiturikoan, alegia, ederki erakusten dio kristauari zein arriskutsua izan daitekeen arimari dagozkion zereginei berehala ez atxikitzea, erlijioarekiko betebeharrak biharko uztea, beti gerotik gerora luzamendutan ibiltzea. Bere ideiak hobeto adierazteko, adibideak erabiltzen ditu sarritan, sinonimoak pilatuz eta autore klasikoen aipuak tartekatuz.\neuskaltzaindia sinonimoak Lore jokoak Joanes leizarraga Arrasateko lore jokoak Joanes leizarraga poesia


Iktusa. Aro berri bat :: denda :: Udako Euskal Unibertsitatea\nMaite Martinez Zabaleta, Amaia Muñoz Lopetegi\nIktusa, haren prebalentzia eta ondorioak direla-eta, garrantzi handia duen gaixotasuna da, ez soilik osasungintzan, baita gizartean ere. Orain ez urte asko gaitz trataezina zen arren, aurrerapen izugarriak gertatu dira azken urteotan, iktus iskemikoaren alorrean bereziki. Errebaskularizaziorako tratamenduen agerpenak ezarri zuen lehenaren eta orainaren arteko muga, iktusari aurre egiteko itxaropena piztuz. Tratamendu horiek, ordea, denborak mugatutako erabilgarritasuna dute, ordu gutxikoa. Hori dela-eta, ahalegin itzelak egin dira iktusaren arreta hobetu eta tratamenduen eraginkortasuna eta hedapena ahalik eta handiena izan daitezen. Iktus-kodea eta iktus-unitateen garapena dira adibide adierazgarrienak. Baina horretaz gainera, aurrerapen iraultzaileak ari gara ikusten iktus-prozesuaren alor guztietan: gizartearen kontzientziazioan, prebentzioan, diagnostiko eta tratamendu-teknika hobeen garapenean, zein errehabilitazioaren esparruan. Aspektu horiek guztiak ezagutzera ematera dago bideratuta liburu hau, bi neurologoren ikuspuntutik aztertuta.\nAmaia Muñozi egindako elkarrizketa irakurri


Adimen artifizialez garatutako roboten belaunaldi berriak fabrikazio-prozesuak aldatu ditu ontzigintzan, aeronautikan eta energian - SPRI\nIdeko, fabrikazioaren arloan espezializatutako zentro teknologikoa eta BRTAko kidea, azkenengo hiru urteetan zehar Coroma europar proiektua koordinatu du, ontzigintzan, aeronautikan eta energian aplikazioak dituzten industria-robot adimendunen belaunaldi berri bat garatzeko.\n7 milioi eurotik gorako aurrekontuarekin eta Horizon 2020 programaren barruan, Coroma arrakasta handiarekin bukatu zen 2019an, 16 enpresa, zentro teknologiko eta unibertsitateren parte-hartzearekin. Pieza metalikoak eta material konposatuak fabrikatzeko prozesu ugari gauzatzea ahalbidetzen duten makineriaren eta robotikaren teknologien bidez, eskuzko ekoizpenen automatizazioa lortu da. Gainera, fabrikazioaren Europako industria indartu da eta ekoizpen-prozesu berrietara egokitzeko kostuak murriztu dira.\nCoroma proiektuan garatutako robot industriala adimenduna autonomoa eta kolaboratzailea da, eta pertsonen eta robotaren arteko harremanean segurtasuna bermatzeko diseinatuta dago. ‘Kognitiboki hobetutako’ roboten belaunaldi berriaren parte da, hau da, bere ingurunea ulertzeko, esperientziatik ikasteko eta bere arrazoiketa eta detekzio gaitasunak modu autonomoan funtzionatzeko duen gaitasuna dute.\nGainera, sistema robotiko berri honek Inteligentzia Artifiziala (IA) erabiltzen du eta horrek errendimendu hobea, produktibitate handiagoa eta piezen kalitate hobea eskaintzen ditu. Aldi berean, ingurune aldakorretara eta ekoizpen-beharretara hobeto egokitzen da. Horrela, gizakiekiko lankidetzak integratu zaien fabrikazio-prozesuaren ezagutza aprobetxatuz eta ikaskuntza automatikoko algoritmoen eta sentsoreen bidez pertsonen ikasteko modua imitatuz funtzionatzen du.\nCoroma proiektuaren berrikuntza handienetako bat haren ikuspegi modularra da, industria-sektoreetara eta bere fabrikazio-faseetara egokitzeko Coro-moduluak deituriko moduluak sortuz. Modulu bakoitzak funtzionalitate espezifiko baten irtenbidea lortzen du, eta, beraz, horien konbinazioak mekanizazio industrialeko arazoei erantzuna eman nahi die. Horretarako, zazpi modulu sortzeko beharra identifikatu da proiektuan: Coro-Prog, robotaren ibilbideak birprogramatzea egoera rreal baterako; Coro-Sense, egoera realak aztertzeko 3D ikusmen-sistema bat; Coro-Hand, robotari trebetasuna emateko esku robotiko bat; Coro-Safe, hesirik gabeko ingurune batean langilearen segurtasuna bermatzeko; Coro-Move, robotaren nabigazio autonomoa ahalbidetzeko; eta azkenik Coro-Optim, hainbat prozesu optimizatzeko tresnen ekipoa.\nEkimen honen bidez, Idekok industria-aplikazio berrien ikerketan eta garapenean lidergoa sendotu du. Proiektuaren esparruan, pieza metaliko konplexuen gainazaleko akabera-prozesua robotizatzen lagundu du, robotek aluminiozko piezak mekanizatzeko dituzten gaitasunak aztertu ditu, robotetan pieza baten horma meheak mekanizatzeko laguntza mugikorra lortzeko kontzeptu berri bat garatu du, eta, azkenik, ultrasoinuen bidezko ikuskapen-teknologia ez-suntsitzailea aplikatu du, robotak lixatutako piezak ikuskatzeko.\nProiektuaren azken berrikuspena Europako Batzordean egin zen, erakusleak eta emaitza praktikoak aurkeztuz. Robotetan integratutako adimen artifizialari eta mekatronikari esker, robotaren programazio-denbora %38 eta %98 artean murrizten da. Adibide batzuetan, fabrikazio-denbora osoa %60 murriztu zen, eta pieza berrien fabrikazioa ezartzeko denbora, berriz, %85. Emaitza horien bidez, Coromak lanean jarraitzen du proiektuaren garapen teknologiko batzuk merkaturatzen, industriari begira erantzun desberdinak lortzera bideratuta.


Santa Katalina zubia - Wikipedia, entziklopedia askea.\nSanta Katalina zubia Donostia hiriko Erdialdean dagoen zubi bat da. Urumea ibaia zeharkatuz Askatasunaren etorbidea eta Mirakruz kalea lotzen ditu. Urumea ibaia zeharkatzen duten lehenbiziko sei zubietatik bigarrena da Santa Katalina (beste lauak Zurriola zubia, Maria Kristina zubia, Mundaitz zubia, Agirre Lehendakaria zubia eta Errealaren zubia dira).\n43° 19′ 16″ N, 1° 58′ 41″ W / 43.321°N,1.978°W / 43.321; -1.978Koordenatuak: 43° 19′ 16″ N, 1° 58′ 41″ W / 43.321°N,1.978°W / 43.321; -1.978\nAntzinako egurrezko Santa Katalina zubiaren lehen aipamenak XIV. mendekoak dira, garai hartan Urumea zeharkatzen zuen zubi bakarra zen eta XIX. mendera arte honela jarraitu zuen. 1870ean, ordea, zubi hori bota eta gaur egungo zubi neoklasikoa eraiki zuten, Antonio Kortazar arkitektoaren zuzendaritzapean. 2014ko otsailaren 2ko enbataren ondorioz, kalte handiak izan ziren zubian.\nLau arku beheratu ditu eta harlanduzko lana da. Mutrikuko harri argiekin eta Ereñoko kareharri gorriekin eginda dago.\nSanta Katalina zubia Euskadiko Turismo Bulegoaren webgunean[Betiko hautsitako esteka]\nMultimedia: Santa Catalina bridge (Donostia-San Sebastián)\nAzken aldaketa 13 maiatza 2021(e)an, 19:13(e)tan\nOrriaren azken aldaketa: 13 maiatza 2021, 19:13.


Ongi Etorri Errenteriara! — Hartueman\nJatorri Aninztasuna Gipuzkoa\nOngi etorri Errenteriara! Informazio eta Harrera proiektua\nHarrera-protokoloa ezinbesteko prozesua da Errenteriara berriki iritsi direnentzat, pixkanaka gure ingurunean modu autonomoan integratu ahal izateko. Lan-ildo honen helburua pertsona horien eskura jartzea da, bai udal-zerbitzuen zorroa, bai gainerako gizarte-eragileena, harrera-udalerrian eta, oro har, gizartean baldintza berberetan jardun ahal izateko.\n1.Testuingurua eta zerk eragin duen proiektua abian jartzea.\nHerriko (Errenteriako) errealitatea hau izanik:\nHerrian dagoen kultura aniztasunari erreparatuta, eta azken urteetako emigrazioa ikusita (EB-tik, Afrikatik eta Hego Ameriketatik, bereziki, magreb-etik, Colombia-tik eta Nigeriatik azken urteetan) etorri berriei harrera bat egitearen beharra agertzen da (hizkuntza berria, herriko baliabide/zentro ezberdinak...), geratzeko asmoarekin datozela ikusita.\n2.Proiektuaren helburu orokorrak.\nIritsi berrien eskura jartzea da, bai udal-zerbitzuen zorroa, bai gainerako gizarte-eragileena, harrera-udalerrian eta, oro har, gizartean baldintza berberetan jardun ahal izateko. Horrela, pixkanaka gure ingurunean modu autonomoan integratu daitezen.\n-Harrera saioak egitea herriko informazio desberdina eskainiaz.\n-6 hizkuntzetan baliabide eta informazio gidak gune zehatzetan hartzeko moduan izatea.\nBeste herrialde batetik iritsi berri diren heldu, gazte zein haurrei dago zuzenduta.\nHezkuntzarekin, Udal Euskaltegiarekin, Kultura Aniztasunean parte hartzen duten eragile ezberdinekin, polikiroldegiekin...\n-iritsi berriak egon ohi diren guneei proiektua azaldu eta saioaren bat behar badute eskaini.\n-Gidetarako informazioa bildu, antolatu eta itzulpen lanak egin.\n-Kokapena hautatu eta kopiak bertan jarri.\nParte hartu duten eragileak :\nIritsi berriak, Kultura Aniztasunean parte hartzen duten eragileak, bestelako eragileak.\nEmaitzak: Emaitza ona iritsi berrian artean. Oso lagungarri egiten zaien baliabideak eta herriko informazioa jasotzeko. .\n943 44 9596 943 44 9596\nHerriko Plaza, s/n, 20100 Errenteria


Tiroak, bonbak, lapurretak... gerra - Ahotsak.eus\nTiroak, bonbak, lapurretak... gerra Gerraz ongi gogoratzen da. Ez zuen eguzkirik egin urte hartan. Etxetik atera orduko, tiroak non-nahitik. Tropak mezara joan ziren eta San Markostik bonbardaketa hasi zen. Santuseneko gurdi-bidetik aita eta biak zihoazela, bonba ondora iritsi zen. Langileen Batailoia errepidea egiten. Gauza beltza da gerra. Hika.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan OIA-052-008 kodeko bideoa nahi duzula aipatzea: ahotsak@ahotsak.eus\nGerraz ongi gogoratzen da. Ez zuen eguzkirik egin urte hartan. Etxetik atera orduko, tiroak non-nahitik. Tropak mezara joan ziren eta San Markostik bonbardaketa hasi zen. Santuseneko gurdi-bidetik aita eta biak zihoazela, bonba ondora iritsi zen. Langileen Batailoia errepidea egiten. Gauza beltza da gerra. Hika.\nGaia(k): Politika » Gerra zibila (1936-1939) » Borroka , Iritziak » Bizitzarekiko ikuspegia\n- Hogei urte, gerran. Ni dena gotzen naz gerra. Gerra, lengo esayera da: gerraik hobena miño pake txarrena hobia dela, 'ta bai. Ordun ez duzu pozik 'ta deuse, 'ta beti usai bat, zea usai... polbora usaiya 'o... gaiñea gerrako lenbiziko urtian euzkiyik e'tziñen sateko... ez dakit jaingokun zeaz... euzki gabe bizittu giñan gerra hasitako urti hartan. In zun urte bat... 'Ta aieka guzitatik soldadua 'ta guardiya 'ta beno. Ogiya billa torko bagiñan 'e eozin tontorretan bazozten guardiyak jarriyak: pa 'ta... ti 'ta... Nei ez zitt tokatu beñe jotzia miño... ordun kartilla bat maten zuten ogiyan billa joteko, laun batek 'o bik 'o... 'ta attak eta nik jotia bakarra genun libre ogiyan billa. Ne ama hamakiña bier atzetikan beira eondua: ni itxetik atera ordu goiko Galtzatako gaiñatik hasiko ttunen zipi 'ta zapa. 'Ta beñe ez zitzaidan suertu nei jotzia. 'Ta nik granada bat... San Inaziyo euna, eliza jon 'ta handik atera 'ta tropak sartu zin elizan meza entzuten, oaiñ miño fede... ez dakit nola den hori. Eta ikusi ziten nomatte zeatik, San Markotikan, San Markon frente geitza izandu zen, eta hasten da bonbardeua 'ta Oiartzungo eliza bai, orro errak! Ez dun nolanahiko... in zizkaten harri batzuk bota. 'Ta handik atera 'ta, atera 'ta, ate bittartin auantatu geniñen, tropak ate zin bitarte, 'ta aún y todo baguzen, oaiñ dena etxez betia zion hoi, Santosene aldeko tarti hartan arto-zelai izugarriya zen. Eta goiatik biria, eta goixiotik biria, geoztik in zuten Ergoinea biria, zea karretera, bestela zen gurdi-bidia miño zabalxio miño ya...\n- Atta ta biyek zakua bizkarrin genula 'ta hor ikusten dut zu gauz beltz bat xi-xi-xi "Atta atta, non..." 'ta guk bai korri errak. Atzetik bai harri pilla 'rra hartu geniñen. Bai, harrek in zun zoluakin, beno... itxe bat sartuko zen. 'Ta ez zen lertu... geo hamakiña bat abere zar sartu zitenen zolu hartan, geo aberia, ordun ez zen kotxeik eta aberikin zen dena 'ta gosia 'ta llagatan 'ta... abere asko hiltzen zen. Denak zolo hartan. Pilla 'rrak battun han sartuak. Nik behin ikusi dut, bonba nola tortzen den: beltz-beltza birian... bueno! Penagarriya, penagarriya. 'Ta ordun ezin zenun hitzeiñ 'e gauza asko 'ta. Bakizu (non aitzik 'e ez zen): dena militarra, dena reketia, dena... 'Ta lapurretan 'ta beno, gosia zuten, arto zelaitan 'e... artua guk ez dugu jan miño... zuitzen zitenen 'ta erre 'ta jarri 'ta hura jaten zuten Trabajadoriak. Trabajadoria... beno, golpe bat 'e etziñen harrek gogoz man karretera hortan. Ne attak saten zun: "Autxiliko tunelian gogoz emantako golpe bat 'e ez dun". Hor pasatu zittuzten hiru urte 'o, hortikan karretera Ergoinen hasi 'ta Lesaka itten. Oso gauza beltza da gerra, beltza-beltza, beltza, beltza... Nik askotan... bai, hoi iruitzen yote askoi, oaingo gaztia ez 'iten ikusi 'ta, kontua, pero... gerrik, 'ta lengo esayera da: "Gerraik txarrena miño pakeik txarrena hobia da".\nBizitzeko filosofia bat lantzen zuen\nGerra Zibila: bukaera\nEguraldi txarrarekin baserriko bizimodua gogorragoa egiten da\nOtxandion garena bagara Bittorren modukoengaitik gara\nGerra garaian aireplanoa jaitsi zen Zarautzen\nAitaren bila Gernikako bonbardaketan


Galdera bat Sabino Cuadraz - Bittor Hidalgo - Sustatu - Interneteko albistegia\nGaldera bat Sabino Cuadraz\n| 2012-08-16 : 09:50\nAmaiurreko Sabino Cuadra Madrilen (2012-07-19)\nBerandu ibiliko naiz oraingoan ere, baina, semeak iragarrita, oraintxe dut ikusi berri Sabino Cuadra Amaiurreko hautatuak Madrileko Diputatuen Kongresuan joan den uztailaren 19an eginiko diskurtso apokaliptikoa, erretoriko ona. Eta iruditu zait Sabino Cuadrak diskurtsoa Espainiako PPkoei zuzentzen dien modu berean zuzendu liezaiekeela hemengo eskuinekoei ere (EAJri...). Eta beldur pixka bat eman dit, ze Euskal Herria altxatu nahi badugu, eta bereziki, Espainiatik kanpo altxatu nahi badugu, hemengo eskuinarekin batera altxatu beharko dugu, ezta? Eta ez dakit Amaiur bide hori ere ari ote den jorratzen, edota bere diskurtso polit apokaliptikoa lehenesten, ‘euskal nazioa’ sortzearen gainetik. Eta hori benetako dilema da / dugu.\nEAJkoek ere duten bezalaxe. Zer nahiago dute, Espainiako eskuinarekin, ezkerrarekin, edo Espainiako zeinahirekin paktatu, ala bere ‘printzipioak’ pixka bat moldatuta hemengo ‘ezkerrarekin’ landu euskal nazioaren bidea?\nEz batzuek, ez besteek ez badute elkarrenganako bidea egiten / egin nahi, hobe denbora baterako exiliatzen bagara? Ez ahal da izango!\nBide batez, hasierako galderara bihurtuta, galdetu nahi nuen delako Sabino Cuadrak ba ote dakien euskaraz eta erabiltzen ote duen, ez baitiot sekula ez entzun ez irakurri euskaraz. Baina oso litekeena da berak euskaraz idaztea edo hitz egitea nik irakurtzen edo entzuten ez ditudan hedabideetan.\nBadaki Sabino Cuadrak euskaraz? Egiten du?\n| 2012-08-18 : 08:50\nOndo asko egiten omen du Sabinok euskaraz jakinarazi didate ZuZeun eta poztu naiz 'guretakoa' dela jakinda.Beraz galdera hori erretiratuko nuke, nahiz eta iruzkinak bere horretan jarraitu.Ondo izan


Erdoganen gobernuak gero eta jarrera autoritarioagoa du oposizioko indar guztien aurka. Komunikabideak dira bere jomugetako bat, eta ez bakarrik kurduak, orain arte bezala. Adierazpen askatasuna urratzen ari dira,\nAnakoz Amenabar @anamenabar | Iñaki Larrañaga @InakiLarra\nTurkia prentsa askatasunaren sailkapenean 149. tokiraino jaitsi du Mugarik Gabeko Kazetariak elkarteak, Maroko, Palestina edo Mexikoren atzetik. Goiko eskuineko argazkian, Hrant Dink kazetariaren omenaldia, urtarrilaren 19an.\nMahai gainean pilatuta dauzka Turkiako presidente Recep Tayyip Erdoganek herrialdeko arazo ugarien karpetak –Ipar Kurdistanen gerra, ISISen atentatuak, gatazka diplomatikoak, ustelkeria, eskubideen aldarrikapenak–, eta hala ere badauka sistematikoki komunikabideetan esku hartzeko astia ere. Edo, hain zuzen ere, gatazka horiek mozorrotzeko behar ditu kontrolpean kazetariak. Izaera kontua ere bada. Sultan anbizioa duen liderrak ezin ditu kritikak jasan.\nUrrutira joan gabe, 2015eko amaieran, kazetariak espetxeratu dituzte, telebista debekuak ezarri –azkena, joan den asteko Anakarako atentatuaren ondotik– eta erredakzioak harrikatu dituzte gobernuaren aldekoek. Prentsa askatasunaren sailkapenean Turkia 149. tokiraino jaitsi du Mugarik Gabeko Kazetariak elkarteak; Maroko, Palestina edo Mexikoren atzetik. “Arraroa da”, dio Stefan Martens Hurriyet Daily News-eko editoreak. “Ez daukagu pistolarik kokotean… baina, diotenez, munduko demokraziarik autoritarioenean bizi gara, edo erregimen autoritario askeenean”.\nHurriyet Turkiako egunkari erreferentea da, bigarrena irakurle kopuruan eta, orain arte, Erdoganen alderdiaren AKP gobernuarekin kritikoa. Autoritarismoa eta islamaren neurrigabeko hedapena kritikatu dute. Jarrera hori larrutik ordaintzen ari dira orain.\nIstanbulen kanpoaldean dauka Hurriyet-ek egoitza nagusia, Dogan konpainiako beste hedabide batzuekin batera. Ezohiko segurtasun hesiak igaro behar dira lantokira sartzeko: burdinazko ate automatikoa, polizia Heckler & Koch MP5 metraileta soinean, guardia pribatua, metal detektagailua... Gaztelu eta espetxe, bietatik du asko punta-puntako erredakzio modernoak. Irailaren 7ko gertakizun larriek gotortu zuten eraikina.\nIluntze hartan dozenaka furgoneta gelditu ziren Hurriyet-eko egoitza parean. 150 lagun inguru zeramatzaten. Harriak esku batean, Turkiako banderak bestean, aterantz jo zuten. Zalapartaren erdian baita AKPko parlamentari bat ere. “Lezioa merezi genuela zioten”, gogoratu du Martens kazetariak, “jada Turkian ez duelako Hurriyet-ek agintzen”. Sarreran txikizioa eragin zuten. Kristalak apurtu zituzten, baina ez ziren barruraino sartu. Ez zen azken erasoa izan. Bi egun beranduago, Ahmet Hakan zutabegile ospetsua Hurriyet-etik etxeraino jarraitu zuten eta kalean bertan jipoitu. Abenduaren 25ean, kazetaren zuzendari Sedat Ergin-en kontra bost urteko espetxe zigorra eskatu zuen fiskaltzak, Erdogan iraindu zuelakoan. “Presio handia du gainean, ez du elkarrizketarik eskainiko”, ohartarazi dute egunkariko lankideek.\n“Bi bandotan zatituta daude kazetariak: AKPren aldekoak eta aurkakoak. Gobernuaren irizpideak hitzez hitz jarraitzen dituztenak eta mehatxupean daudenak”. Ilya Topper M’Sur-eko kazetariak argitu du hori: “Atzerriko hedabideetan ari diren turkiarrak traidoretzat dauzkate”. Beste korrespontsal beterano batek –segurtasunagatik nahiago du izena ezkutuan mantendu– uste du gero eta gutxiago direla hedabide nagusietan gobernua kritikatzen dutenak. “Argi hitz egiten dutenak ausartak dira, aitortu behar zaie. Espetxean daude asko”.\nUrte hasieratik kartzelan daude, esaterako, itzal handiko bi kazetari: Can Dundar eta Erdem Gul, Cumhuriyet egunkariko editoreak. Zerbitzu sekretuei buruzko erreportaje bat publikatu zuten. Espioitza eta traizioa egotzita, bizitza osoko espetxealdia ezarri nahi diete. Nazioarteko eta etxeko kritikak gorabehera, Erdoganek jendaurrean emandako hitza bete zuen: “Garesti ordainduko dute artikulu honen egileek”. 30 kazetari inguru dauzkate espetxeetan gatibu.\nEuropako Giza Eskubideen Auzitegiek ondo ezagutzen dituzte Ankarako erakundeen urraketak. Turkia da Estrasburgoko epaiketetan gehien aipatzen den herrialdea, auzi guztien %18 bertatik dator, Kurdistandik batez ere. Jakinarazi duten azken epaia komunikabideen esparrukoa da. Nokta aldizkariko kazetarien alde egin du auzitegiak, adierazpen askatasuna urratu zietela ebatziz. 2007an artikulu batengatik atxilotu zituztelako 4.000 euroko kalte ordaina ordaindu beharko dio estatuak bost laguni.\nGiro politikoa arnastu ezinezko bihurtzen ari da askorentzat. Lubaki banatan daude batzuk eta besteak, AKPkoak eta gainontzekoak. Istanbulgo Beyoglu auzoko taberna baten jabeak etsipenez dio, “kalean hotz egiten du, baina giroa sutan dugu Turkian. Honek horrela jarraitzen badu, dena pikutara joango da”. Beste hitz batzuekin, Human Rights Watch-ek ere berriki salatu du egoera: “Oposizioari beldurra, kritikari ikara eta eskubideak aldarrikatzen dituztenei izua. Lekuko izan gara. Azken urtean giza eskubideen hondatze handiena bizi izan dugu”. Gauza zaharra da, edonola ere, batez ere kurduek pairatu dutena, baita beste gutxiengo etnikoek ere.\nHrant Dink kazetari armeniarraren omenaldiak ehunka lagun bildu ditu urtarrilaren 19an, 9 urte bete dira bi tiroz hil zutenetik Istanbulgo etxe atarian. Justizia eskatzen duten oihuekin bat, “AKP faxista” da lelorik entzunena. Tayyip Erdogan izena hainbatetan entzun da bozgorailuetatik. Zigor sententziarik gabe ere, hatz guztiek presidentea seinalatu dute arduradun.\nErdogani parean jarri zaion edonork gorriak eta bi ikusi ditu: kultura mundukoak izan, akademikoak, enpresariak edo kazetariak\nErdogani parean jarri zaion edonork gorriak eta bi ikusi ditu, kultura mundukoak, akademikoak –18 irakasle atxilotu dituzte bakearen aldeko manifestua sinatzeagatik–, enpresariak edo kazetariak izan. “Kazetaritza akabatzen ari dira. Poliki-poliki demokraziarenak ere egingo du”, idatzi du Kadri Gürsel zutabegile turkiarrak. Iritzi hori gizartean hedatua dagoela baieztatu berri du Kadir Has Unibertsitateko lan batek. Turkiarren %59,7k uste du prentsa askatasunik ez dagoela. %56,5 dira demokraziarik ez dagoela diotenak.\nKomunikabideek jasotzen dituzten presioak modu sotilean garatzen dira gehienetan. Zigor ekonomikoak, boikoterako deiak, presidentea iraintzearren salaketak, hedabideen jabego aldaketak… “Milliyet egunkari kritikoa saltzera behartu zuen gobernuak, Sabah kazeta ere Erdoganen meneko enpresari batek erosi du, Zamam egunkariko zuzendariak 14 hilabeteko espetxe zigorra du presidentea iraintzeagatik”, zerrendatu du Andres Mourenza El País-eko korrespontsalak. “Digiturk telebista urrian debekatu zuten eta Kanal 7 telebista Erdoganekiko kritikoa zen, haren jabeari aireportu bat eraikitzeko baimena eman zioten arte”.\nEmititzen jarraitzen dutenek gobernuaren oharrak jasotzen dituzte aldiro, Sultanahmet-eko atentatuen irudiak debekatzetik “familia tradizionalaren baloreen” kontra doazen emisioak zigortzeraino. Mendebaldeko herrialde guztietan bezala, telebista da oposizioaren erasoetatik zaindu beharreko organo nagusia. Komunikabide tradizionalez gain, Turkiak interneten gaineko kontrol neurriak hartu ditu. Twitter, Facebook edo Youtube atariak blokeatu ditu hainbatetan, baita Kurdistango informazioa eskaintzen duten webguneak ere. “Sare sozialak dira gizartearen mehatxu handiena”, esan zuen Erdoganek Gezi parkeko protesten traolek 2013an Twitterren gainezka egin zutenean.\nCNN Turk telebistari gertatu zaionak ederki irudikatzen du komunikabideak estutu eta liderra babesteko obsesioa. Albistegietan kontatu zuten nola CHP alderdi sozialdemokrataren presidentea auzipetua izan zen “erdipurdiko diktadore” deitu ziolako Erdogani. Bada, CNN Turk-en errotulu batean zera idatzi zuten, kakotx eta guzti: “‘Diktadorea’ auzitan”. Telebista katea bera da orain fiskaltzaren ikerketapean dagoena, hain zuzen ere, errotulu horrekin, Erdogan iraintzeagatik.\nKanal hauetan artxibatua: Adierazpen askatasuna | Kurdistan | Turkia | Kazetaritza


Irekia Eusko Jaurlaritza - Gobierno Vasco :: Eusko Jaurlaritzak abian jarritako kultur eragileentzako aholkularitza zerbitzuak 461 kontsulta jaso ditu hilabetean\nEusko Jaurlaritzak abian jarritako kultur…\n<img src="https://www.irekia.euskadi.eus/uploads/cover_photos/61931/original/Covid19.jpg" style="max-width:100%" alt="" />\nKontsulta gehien izan dituen sektoreak antzerkiarena (153), ikus-entzunezkoena (146) eta musikarena (125) izan dira.\nEusko Jaurlaritzak abian jarritako kultur eragileentzako aholkularitza zerbitzuak 461 kontsulta jaso ditu duela hilabete martxan jarri zenetik, eta kontsulta horien ia erdia (% 47,5) langile autonomoek egin dituzte. Kontsulta gehien jaso dituen sektoreak antzerkiarena (153), ikus-entzunezkoena (146) eta musikarena (125) izan dira. Gainera, kontsulten % 95,4 lotuta egon dira administrazioek abian jarritako laguntza eta prestazioekin Covid 19ren krisiak kulturaren munduan izan dituen ondorioak arintzeko.\nEusko Jaurlaritzako Kultura eta Hizkuntza Politika Sailak kultura-arloko langileei zuzendutako aholkularitza-zerbitzu hau abian jarri zuen apirilaren 24an, Covid 19ren krisiaren ondorioei aurre egiteko bultzatutako laguntza eta neurriei buruzko informazio guztia errazteko. Zerbitzua Kulturklik Pro plataformaren bidez eskaintzen da (kulturklik.euskadi.eus/asesoria /), eta, gainera, kultura-sektore desberdinetako profesionalei eta eragileei zuzendutako bi gida eskaintzen dira.\nKontsultak egin dituzten herritarren % 47 inguru autonomoak dira, eta besteren konturako langileak, berriz, ia % 25. Halaber, % 8 beste batzuen kategorian kokatu dira, eta beste % 8 sozietate mugatu gisa. "Beste batzuk" kategoriaren barruan daude, adibidez, azken hilabeteetan inolako diru-sarrerarik izan ez duten pertsonak, besteren kontura edo autonomoen erregimenean kotizatzen ari ez direnak eta arazo gehigarriak izan ditzaketenak (etxea uztea).\nSektore kulturalei erreparatuz gero, ikus daiteke antzerkia (% 33), ikus-entzunezkoa (% 32 inguru) eta musika (% 27) direla sektore erreferentziatuenak. Nabarmen atzerago daude arte bisualak (% 11,9), dantza (% 11, 5) eta liburua eta literatura (% 6,9). Halaber, kulturaren balio-kateari dagokionez, honako hauek dira erreferentziatuenak, hurrenez hurren: sorkuntza (% 56), ekoizpena (% 35), erakusketa (% 24) eta prestakuntza (% 22).\nKontsulten arrazoi zehatzei dagokienez, gehienek laguntzak eta prestazioak izapidetzearekin dute zerikusia (% 95), eta zalantza ohikoenak Jarduera Ekonomikoen gaineko Zergaren epigrafeen ingurukoak dira (% 26,5), laguntza-lerroen bateragarritasunaren ingurukoak (% 23,5) edo, besterik gabe, kulturarako laguntza espezifikoei buruzko informazio orokorra eskatzen da (% 19,1). Azken astean, kontsulten % 73k zerikusia izan dute, zehazki, Eusko Jaurlaritzak kulturako langileei eskainitako laguntzekin.\nHizkuntza eta generoa\nKontsultak bideratzeko erabili den hizkuntzari dagokionez, % 34k kontsulta euskaraz kudeatzeko eskatu dute, eta % 66k gaztelaniaz kudeatzeko. Generoari erreparatuz, zerbitzuaren funtzionamenduko 5 asteetan, kontsulta horien % 48 gizonek egin dituzte, eta % 46 emakumeek. Halaber, 7 pertsonak, guztizkoaren % 1,5 ‘ez-bitarra’ dela adierazi dute, eta 18 lagunek (% 3,9) ez dute erantzun.\nAzkenik, kontsulten jatorriari erreparatuta, kontsulten % 49 Bizkaian lan egiten duten edo bizi diren pertsonek eta erakundeek igorri dituzte; kontsulten % 38 Gipuzkoatik iritsi dira. Azkenik, kontsulten % 12 inguru Arabatik egin dituzte. Laugarren eta bosgarren asteen artean, behera egin dute, ehunekotan, Bizkaiko eta Gipuzkoako agenteek egindako kontsultek, eta gora, berriz, Arabakoak.\nCovid19.jpg 100 KB (jpg)\nEusko Jaurlaritzako Kultura eta Hizkuntza Politika Sailak aholkularitza pertsonalizatua eta bi gida jarri ditu kultur langile eta eragileen eskura, Covid 19aren krisiari aurre egiteko neurrien inguruko informazio eskainiz\nZeuk Esan zerbitzuak 2021eko lehenengo seihilekoan artatu dituen kontsultak 2020ko garai berean artatutakoak baino % 41,8 gehiago dira\nZeuk Esan-ek sekula baino kontsulta gehiago izan ditu 2020an\nEibar Ospitaleak 13.000 pertsonatik gora artatu ditu lehen hilabetean


Bultzadak eta Iraultzak Ertzaintzaren jokabidea gaitzetsi dute, eta erantzukizunak eskatu | Politika | Berria\nErtzaintzaren bertsio ofizialari erantzun diote Bultzada Txuri Urdina eta Iraultza 1921 animazio taldeek. Igandean, Realaren eta Alavesen arteko derbiaren aurretik, istiluak izan ziren Amara Berri auzoko Armeria plazan, Anoeta kanpoaldean. Han jardunaldi bateratu bat antolatu zuten bi animazio taldeek —senidetutako bi afizio dira Realarena eta Alavesena—, eta hori zela-eta bildu ziren han Ertzaintzako istiluen aurkako unitateak. Bultzadak eta Iraultzak gaur salatu dutenez, «egun osoan bizi izan zituzten gauza on guztiak lausotu zituen eraso basati bat» jasan zuten.\nINDARKERIA POLIZIALIK EZ!\nINPUNITATEARI STOP! pic.twitter.com/5ZUjErIqf3\n— Iraultza 1921 (@Iraultza1921) March 15, 2022\nGertatutakoa gogor gaitzetsi dute bi taldeek, plazaratu duten ohar bateratuan: «Iñigo Cabacas hil eta hamar urtera, horren arduradunek ez dute inolako eragozpenik berriro ere gidoi bera errepikatzeko. Karga indiskriminatu bat berriz ere, jendez betetako eta irteera gutxiko kale batean. Tiroak, berriz ere, bertatik. Berriz ere inpunitatea». Sare sozialetan hainbat erabiltzailek salatu zuten moduan, aipatu dute ondoko parkea «haurrez beteta» zegoela.\nIstiluen sorrerari buruz, esan dute Ertzaintzak arratsalde hasieratik utzi zituela argi bere asmoak, «plazaren sarreran jendea arakatzen eta ikaratzen, baita auzokoak ere». Eusko Jaurlaritzaren arabera, istiluak hasi ziren zenbaitek bengalak, botilak eta harriak bota zizkietenean Ertzaintzaren furgonetei.\nAzkenik, Bultzadak eta Iraultzak gertatutakoa salatu dute, eta erantzukizunak eskatu dituzte, baita horrelakorik berriz ez gertatzea ere: «Dena den, bistan da eragin dezaketen kalte guztia ez zaiela batere axola, ezta, zoritxarrez, dagoeneko eragin dutena eta konponbiderik ez duena ere», amaitu dute.\nIgandean, arratsaldeko seiak aldera hasi ziren istiluak, partida baino ordu erdi lehenago. Ertzaintzak bi lagun atxilotu zituen istiluetan «zuzenean parte hartzeagatik», eta Donostiako ertzain etxera eraman zituen. Batak 23 urte ditu, eta besteak, 24. Poliziak egunean bertan bidali zuen oharraren arabera, «istiluak sortu zituztenek agenteak behartu zituzten soinu salba bat edo beste egitera». Sare sozialetan zabalduriko bideoetan ikusten denez, ordea, ertzainek tiro ere egin zieten gazteei gertutik, foam pilotekin, eta gutxienez horietako bat bete-betean jo zuten.\nSareetako erabiltzaile askok gaitzetsi zuten Ertzaintzaren jokabidea. Salatu zuten Ertzaintzak «parean zuen edozein» jo zuela, eta, animazio taldeek berretsi duten moduan, Armeria plazan sartu zenean dozenaka haur eta familia zeudela han.\nEH Bilduk atzo jakinarazi zuen gertatutakoari buruz galdetu diola Josu Erkoreka Eusko Jaurlaritzako Segurtasun sailburuari. Julen Arzuaga legebiltzarkideak idatzi zuen Twitterren: «Inolako arrisku egoerarik ez, Ertzaintzarentzat ez beste inorentzat; guztiz proportzio gabea eta letala izan daitekeen materiala erabiltzea ez da bidezkoa. Galdetu diogu Josu Erkorekari eraso zentzugabe honengatik. Beste eredu polizial bat beharrezkoa da!». Oraindik ez du erantzun Jaurlaritzak.\nIkusi gehiago: Ertzaintzak bertatik bertara tiro egin du Realaren eta Alavesen arteko partidaren atarian


Browsing Month »abendua, 2012«\nEgilea hil (ez)beharraz\nabendua 23, 2012\nBerriako Hirudia ataleko laugarren artikulua da hau. Egurra onartzen da, baina, ahal dela, sua egiteko baliagarria izan dadila. Ghettoa egonkortzen edo desegiten ote duten oraindik ere zalantza dudan irakurle klub horietako batera joaten naiz, ahal dudan guztietan, hilean behin, Gasteizen. Beste irakurleengandik anitz ikasten dudalako noa, bereziki; beti harritzen naute aipatzen diren ñabardurek, interpretazioek, […]\nabendua 2, 2012\nBerriako Hirudia ataleko hirugarren artikulua da hau. Egurra onartzen da, baina, ahal dela, sua egiteko baliagarria izan dadila. Editore baten ahotik aurkezten ari den liburua «oso politikoa» dela entzuten dudan bakoitzean alarma pizten zait. Adjektiboak egiten dit kirrinka lehenik, baina baita graduatzaileak ere. Politikoa dela aipatzeko beharrak esan nahi du, antza, badirela liburu ez-politikoak, […]


Parignargues - Wikipedia, entziklopedia askea.\nParignargues (frantsesez eta ofizialki: Parignargues) Okzitaniako udalerri bat da. Administratiboki Frantziako Gard departamenduan dago, Okzitania eskualdean. 2013an 549 biztanle zituen.\nIvan COUDERC (2014-2020)\n43° 52′ 24″ N, 4° 12′ 29″ E / 43.873333333333°N,4.2080555555556°E / 43.873333333333; 4.2080555555556Koordenatuak: 43° 52′ 24″ N, 4° 12′ 29″ E / 43.873333333333°N,4.2080555555556°E / 43.873333333333; 4.2080555555556\nClarensac, Gajan, Montpezat, Nimes, Saint-Côme-et-Maruéjols eta Saint-Mamert-du-Gard\n2007an Parignargues udalerrian erroldatutako biztanleak 581 ziren. Familiak 204 ziren, horien artean 52 pertsona bakarrekoak ziren (24 bakarrik bizi ziren gizonak eta 28 bakarrik bizi ziren emakumeak), 56 seme-alabarik gabeko familiak ziren, 72 seme-alabak dituzten bikoteak ziren eta 24 seme-alabak dituzten guraso-bakarreko familiak ziren.\n2007an 243 etxebizitza zeuden, 210 familiaren etxebizitza nagusia ziren, 15 bigarren erresidentzia ziren eta 18 hutsik zeuden. 218 etxeak ziren eta 24 apartamentuak ziren. 210 etxebizitza nagusietatik 165 bere jabearen bizilekua ziren, 40 alokairuan okupaturik zeuden eta 5 doan lagata zeuden; 13 etxek bi gela zituzten, 33 etxek hiru zituzten, 64 etxek lau zituzten eta 100 etxek bost zituzten. 166 etxek euren parking plaza propioa zuten azpian. 96 etxetan ibilgailu bat zegoen eta 106 etxetan bat baino gehiago zituzten.\nParignargues udalerriko biztanleria-piramidea 2009an .\n2007an lan egiteko adina zuten pertsonak 333 ziren, horien artean 242 aktiboak ziren eta 91 inaktiboak ziren. 242 pertsona aktiboetatik 226 lanean zeuden (116 gizon eta 110 emakume) eta 16 langabezian zeuden (6 gizon eta 10 emakume). 91 pertsona inaktiboetatik 39 erretiraturik zeuden, 25 ikasten zeuden eta 27 "bestelako inaktibo" gisa sailkaturik zeuden.\n2009an Parignargues udalerrian 218 unitate fiskal zeuden, 521 pertsonek osaturik. Pertsona bakoitzeko diru-sarrera fiskalaren mediana urteko 18.991 euro zen.\n2007an zeuden 25 komertzioetatik, 1 erauzte enpresa zen, 1 material elektrikoaren fabrikazioko enpresa zen, 2 bestelako produktu industrialen fabrikazioko enpresak ziren, 5 eraikuntza enpresak ziren, 7 ibilgailuen saltze eta konpontze enpresak ziren, 2 ostalaritza eta jatetxe enpresak ziren, 1 informazio eta komunikazio enpresa zen, 1 zerbitzu enpresa zen, 3 administrazio publikoko enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 5 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 3 margolariak eta 1 iturgina.\n2000. urtean Parignargues udalerrian 19 nekazaritza-ustiategi zeuden, 154 hektarea erabiltzen.\nSaint-Mamert-du-Gard (2,1 km)\nGajan (2,7 km)\nFons (3,9 km)\nSaint-Côme-et-Maruéjols (5,1 km)\nSaint-Bauzély (5,1 km)\nClarensac (5,3 km)\nAzken aldaketa 29 abendua 2019(e)an, 06:06(e)tan